Eil gentel - Wikimammenn\nMoullerez ar "C’hourrier", 1900 (p. 23-32)\n◄ Kenta kentel Eil gentel Trede kentel ►\nPegement e tleomp karet Jezus evit ar garantez en deuz diskouezet d’e-omp o lakaat ar Zakramant Santel euz an Aoter.\n1. — Hor Zalver, o c’houzout e voa deut he amzer, a falvezaz d’ezhan, a-raok mervel, lezel war he lerc’h ar merk brasa a gavaz da ziskouez he garantez enn hor c’hever. Setu perak e lakaaz Jezus Sakramant Santel an Aoter. Sant Bernardin a Zièn a lavar : « Ar merkou euz ar garantez a vez roet enn amzer zivèza a zo ar re a ia douna er galoun hag ar re a zo lakeat, gant gwir abek, e-touez ar re wella. » Dre-ze eo e roer, peur-vuÏa, a-raok mervel, eun dra-bennag d’ar vignouned wella, evit na ankounac’haint ket pegement ez int bet karet. c’houi a-vad, o va Jezus, a-raok mont diwar ar bed, petra ho peuz-hu roet d’e-omp evit ma talc’hjemp sonj ac’hanoc’h, hag euz ho karantez enn hor c’hever ? En em roet holl oc’h hoc’h-unan, lezet ho peuz gan-e-omp ho korf, ho koad, hoc’h ene, hag ar pez ma z-oc’h, Doue enn eur ger, c’houi hoc’h-unan holl, hep derc’hel gan-e-hoc’h netra e-bed.\n2. — E Sakramant an Aoter, eme ar c’honsil a Drant, Jezus-Krist a ziskouezaz peger pinvidik o voa he garantez enn hor c’hever ; hag evel a lavar an Abostol sant Paol, en em rei a c’heureu d’an dud enn nosves-se zo-ken ma kuzulient etre-z-ho diwar-benn lakaat anezhan d’ar maro. « Hor Zalver, eme zant Bernard, dre gaout re-vras karantez evit hor silvidigez, a falvezaz d’ezhan c’hoaz, a-raok mervel, ober ar c’haera tra a c’helle, o rei d’e-omp he gorf da vagadurez. »\n3. — N’eo ket heb abek eta e c’halve sant Thomaz ar Zakramant-se Sakramant ar garantez, pa’z eo Jezus, hor Zalver, en em roet d’e-omp er Zakramant-se dre ar garantez hep-ken. Bez’ ez eo c’hoaz, eme ar zant-se, eur merk a garantez evit ar re n’ho divije ket anavezet petra voa hag evit ma kavchent ar merk anezhi er Zakramant-se. Evel m’en divije lavaret Jezus eo : eneou kristen, ma ne c’houzoc’h ket petra eo va c’harantez enn ho kever, sellit oc’h Sakramant an Aoter, eno ec’h en em roan holl d’e-hoc’h ; gant ar merk-se n’hoc’h mui evit lavaret ne garan ket ac’hanoc’h gant eur garantez ar vrasa. Sant Bernard a c’halv Sakramant an Aoter penn-kenta ar garantez, karantez an holl garantesiou, o veza ma ’z ema er Zakramant sakr-ze holl vadelesiou hor Zalver, abaoe ma’z omp krouet bete ma’z omp bet prenet ha galvet da vont gant-han d’he c’hloar ; rak Sakramant an Aoter ne d-eo ket hep-ken eur merk euz a garantez Jezus-Krist, beza ez eo, evel ma lavarfac’h, ho kred da vont rag-êeun d’ar Baradoz, a fell da Zoue rei d’e-hoc’h, eme an Iliz. Sant filib a Neri ne voa ket evit henvel Jezus-Krist e Sakramant Santel an Aoter nemet dre an hano a garantez, ha pa voe digaset an nouen d’ezhan e lavaraz a-bouez he benn : « Setu va c’harantez, roit d’in va c’harantez ! »\n4. — Ar profed Izaï a falveze d’ezhan e vije embannet dre ar bed holl kement tra en devoa great Doue evit dont da veza karet gant an dud. Piou en divije kredet birviken e vije Verb-Doue en em c’hreat den, en em lakeat dindan ar spesou a vara hag a win, evit dont da veza hor magadurez ? « Petra ! eme zant Augustin, ha ne gav ket d’e-hoc’h e voa eur perz diskiant lavaret : drebit va c’hik, efit va goad ! » Ar weach kenta ma voe hano gant Jezus euz ar zakramant-se, he ziskiblien ne voent ket evit kredi anezhan ; mont kuit a rejont enn eur lavaret : ha penaos e c’hell rei d’e-omp he gorf da zibri ? Setu ! Ar pez ne voa ket an dud evit sonjal enn-han, na kredi e c’helle beza, Jezus-Krist, dre he garantez vraz-meurbed, a zonjaz hag a reaz. Kemerit ha debrit, eme-z-han, d’he ziskiblien ha d’e-omp-ni holl ive drez-ho. Ha petra eo ar boed a fell d’e-hoc’h da rei d’e-omp-ni, Salver ar bed, a-raok ma varvimp ? Va c’horf, eme-z-han ; ne ket eur boed diwar an douar eo, me eo va-unan hag en em rei holl a ran d’e-hoc’h.\n5. — Ha pegement a c’hoant n’en deveuz ket Jezus-Krist d’en em rei d’e-omp er gommunion zantel ! « Mall braz am boa da zibri ar pask-se gan-e-hoc’h, » a lavare enn nosvez ma lakaaz ar zakramant-se a garantez. «Ar c’homzou-ze, evel ma ro d’e-omp da anaout sant Lauranz Justinien, ar c’homzou-ze a ziskouez anat ar garantez vraz en devoa Jezus ouz-omp. Evit ma c’hellje pep-unan kaout perz er zakramant-se e lakaaz anezhan dindan ar spesou a vara hag a win. Ma vije bet lakeat dindan spesou boed ker ha diez da gaout e peb bro, ar re baour n’ho divije ket gellet kaout anezhan. Ne ket evel-se eo a falveze da Jezus : gwelloc’h e kavaz lakaat anezhan dindan bara a zèbrer e pep leac’h, evit ma vije easoc’h d’an hell tostaat oc’h ar zakramant-se. »\n6. — Jezus-Krist evit lakaat enn hon ene ar c’hoant da dostaat oc’h an daol zantel, ouc’h-penn ma kelenn ac’hanomp o lavaret : « Deut, va mignouned, debrit hag efit », a ra d’e-omp c’hoaz ar gourc’hemen da zont da zibri ha da efa oc’h he daol zakr ; hag evit lakaat ac’hanomp da zont buanoc’h e lavar hon devezo ar Baradoz : « An hini a zèbr va c’hik, en devezo ar vuez a bado da viken. Enn eur ger, d’an ifern ez aio, eme-z-han, nep piou-bennag ne fell ket d’ezhan digemeret ac’hanoun enn he ene. » Ar pedennou-ze, ar gourc’hemennou-ze, ar gourdrouzou-ze holl a deu euz ar c’hoant en deuz Jezus d’en em rei holl d’e-omp e Sakramant an Aoter.\n7. — Ha brema, perak en deuz Jezus kemend-all a c’hoant e kemerfemp anezhan er gommunion ? Dre m’ema atao ar garantez o c’hoantaat hag o klask beza a-unan gant an hini a zo karet gant-hi. Ar vignouned vad a garfe beza atao an eil gant egile, kement na vent lakeat nemet eun den hep-ken. Karantez Doue ouz-omp a zo ive ker braz, ma ’z eo falvezet gant-han ez afemp d’an nev, goude beza bet a-unan gant-han war an douar dre ar garantez ar vrasa, ha dindan spesou ar bara e Sakramant an Aoter. Evit gwir, ne welomp ket hon Doue, hen a-vad a-wel ac’hanomp hag a zo gan-e-omp evel hon tra ; en em guzet a ra ouz-omp evit ma c’hoantaimp kaout anezhan muioc’h aze, ha ken na vezimp enn hor bro, a zo an nev, Jezus-Krist a fell d’ezhan beza holl d’e-omp hag a-unan gan-e-omp.\n8. — Nebeud a dra e voa evit Jezus-Krist en em ober den ha mervel evit ar bed holl : he garantez a gavaz c’hoaz d’en em rei holl da bep-hini ac’hanomp, ha setu perak e lakaaz ar Zakramant euz an Aoter. Dre ar gommunion zantel, Jezus en em laka unan gant an ene a den da veza unan gant Jezus ; neuze int unan ho daou, ne d-eo ket a-vad dre ar garantez hep-ken, dre eur garantez wirion ha beo eo a-vad. Setu ama petra lavar sant Fransez a Zal diwar-benn ar garantez-se : « Hor Zalver, eme-z-han, ne d-eo e nep leac’h ken tener ha ker karantezuz, evel ma ’z eo e Sakramant an Aoter. » Eno ez a da netra, koulz lavaret ; eno, e teu da veza eur boed evit gellout mont enn eneou ha beza e-kreiz kalounou ar gristenien vad. Ker flamm e voa karantez Jezus ouz-omp, ma falvezaz d’ezhan e vijemp unanet gant-han, na vijemp mui, ni hag hen, nemet unan hep-ken.\n9. — « O Doue, pried an eneou, eme zant Lauranz Justinien, falvezet eo bet gan-e-hoc’h ne vije ho kaloun hag hor c’haloun-ni nemet eur galoun hep-ken dre Zakramant ar garantez. » Sant Bernardin a Zien a lavar ouc’h-penn e kasaz Jezus-Krist he garantez da benn, oc’h en em rei d’e-omp-ni er Zakramant, pa ’z eo gwir ec’h en em roaz evit beza holl unan gan-e-omp, evel ma ’z eo ar boed unan gant an hini a zebr anezhan. Pegement eta e kar Jezus beza unan gant an eneou ! Lavaret a reaz eun deiz d’he zervicherez vad Mac’harid a Iprèz, goude eur gommunion e devoa great : « Gwelit, va merc’h, peger kaer omp-ni, o veza evel unan, c’houi ha me ; karit eta ac’hanoun ; bezomp atao unan, dre ar garantez, ha n’en em zizunanomp mui. »\n10. — Ne vec’h ket evit ober netra a gement a ve kaeroc’h dirak Doue evit kommunia, e stad ma tere oc’h pep kristen beza, a-raok ober eun dra hag a zo ker braz, a-raok beza unan gant Jezus, hervez he c’hoant karantezuz. Lavaret em beuz : ar stad ma tere oc’h pep kristen. evit diskouez ne ve den evit beza er stad vad da gommunia, ma ve sellet piz gant Doue oc’h ar pez a dalv, rak ne d-euz nemet eun Doue hag a zigemerfe mad eun Doue. Dre ar geriou-ze ar stad a zere oc’h eur c’hristen, me lavar stad eur c’hrouadur reuzeudik ganet euz a Adam. A-walc’h eo, a lavarer, kommunia e stad a c’hras, o kaout c’hoant da lakaat karantez Doue da greski enn hon ene. «Dre garantez hep-ken eo e tleer kemeret Jezus-Krist er gommunion, eme zant Fransez a Zal, pa ’z eo dre ar garantez hep-ken ec’h en em ro Jezus d’e-omp. » Ha dleet eo d’e-omp kommunia aliez ? War gement-man e tleer ober dioc’h lavar an tad kovesour, rak gouzout a dleomp ne d-euz stad a vuez e-bed, ar briedelez na stad all, evit miret ouz-omp na gommunifemp aliez, mar kav mad hon tad kovesour e rafemp : an dra-man a zo bet lavaret gant an Tad Santel ar Pap Innosant unnekved.\n11. — N’euz netra a gement a ve ken talvouduz hag ar gommunion d’eur c’hristen mad er bed-man. Doue, an Tad, en deuz roet he holl vadou da Jezus-Krist. Dre-ze, pa deu Jezus enn ene dre ar gommunion zantel, e tigas eant-han an tenzoriou braz-meurbed euz he holl c’hrasou. Goude beza bet ar gommunion, e c’heller lavaret eta : digant va Doue em beuz bet an holl vadou. Sant Denez a zesk ez eo Sakramant an Aoter an hent eêuna ha gwella evit kas an eneou d’ar zantèlez. Sant Visant Fevier a lavar ive e talvez muioc’h eur gommunion vad hep-ken eget na ve iun epad eur zizunvez diwar bara ha dour.\n12. — Ar gommunion, eme ar c’honsil a Drant, a bella diouz-omp ar pèc’hejou veniel hag a vir na gouesfemp er pèc’hejou marvel. Pellaat a ra ar pèc’hejou veniel, rak dre Zakramant an Aoter, an den a zo douget da ober aktou a garantez, an aktou-ze a lam ar pèc’hejou veniel. Miret a ra ar gommunion oc’h ar pèc’hejou marvel, o veza ma kresk ar c’hras enn ene ha ma tiouall anezhan dioc’h faziou brasoc’h. Ar Pap Innosant, trede euz an hano, a lavar ive en deuz Jezus-Krist, o vervel evid-omp, lamet ac’hanomp euz a c’halloud ar pèc’hed hag e lam digan-e-omp, dre Zakramant an Aoter, ar galloud da bèc’hi.\n13. — Sakramant an Aoter a laka dreist pep tra karantez Doue da c’houeza flamm enn eneou. Doue a zo karantez, hag ar garantez-se a zo eun tan hag a zev, enn hor c’haloun, holl c’hoantegèsiou an douar. Jezus-Krist a zo deut he-unan da zigas war an douar tan ar garantez-se ; he vrasa c’hoant a zo gwelet anezhan o krègi enn hon ene. Peger flamm ne vezo ket tan karantez Doue e kaloun ar c’hristen a gemer Jezus er gommunion ! Santez Katharina a Zien a welaz eun dervez, epad ar gorreou, Jezus e doare eur voul-dan, ha kement-se a vire out-hi da gredi e c’helle kaloun an holl dud war an douar choum hep birvi gant tan karantez Doue. Santez Roza euz a Lima, goude kommunia, a deue da veza ruz-glaou ken na lugerne. Ar gommunion a laka kement a garantez Doue enn ene mad, ma ’z eo eur spount evit an ifern, pa zistro dioc’h an daol zantel.\n14. — Dre ar gommunion, karantez Doue a c’hell beza ker braz, ma teu neuze an ene d’en em ankounac’haat he-unan ha da veza, koulz lavaret, dall dirak an holl draou krouet. Hogen, eme unan-bennag marteze, me me gommunian nemet eur weach an amzer, o veza ne gav ket d’in ez eo kre a-walc’h va c’harantez ouz Doue. « Petra ! a lavar Jerson, o veza ma ’z oc’h skournet gant ar riou e fell d’e-hoc’h pellaat dioc’h an tan ? o veza ma welit ez eo ien ho kaloun, e tlefac’h kentoc’h a-ze tostaat oc’h Sakramant an Aoter, mar fell d’e-hoc’h e gwirionez karet Jezus-Krist ; rak seul-vui ez oc’h klanv, seul gentoc’h a-ze ho peuz ezomm da veza pare. » Sant Fransèz a Zal a zesk da zaou rumm dud e tlefent kommunia aliez ; d’ar re vad evit kenderc’hel er zantelez hag enn hent an nev, d’ar re lezirek, evit gellout kerzet war-zu ar mad dre an hent-se ive. Ar gristenien a ia aliez da gommunia a dle c’hoantaat dreist pep tra beza sent ha kreski bepred er mad enn eur garet Jezus-Krist muioc’h-mui. « Pa ’z eoc’h da gommunia, a lavaraz Jezus da zantez Mathild, grit ma c’hoantaio hoc’h ene kaout ouz-in ar vrasa karantez a c’hell eur galoun da gaout, hag ar garantez ho pezo a vezo kavet ker mad gan-en ha ma fell d’e-hoc’h e ve. »\nDoue mad ha karantezuz, Doue a dlefe beza karet gant eur garantez hep ment e-bed, lavarit d’in petra a rafac’h-hu ken evit gellout beza karet gan-e-omp-ni ? Ne d-eo ket bet a-walc’h d’e-hoc’h en em ober den ha plega da holl boaniou an douar evel-d-omp ; no voa ket a-walc’h d’e-hoc’h skuilla evid-omp ho koad e-kreiz ar poaniou brasa, ne voa ket a-woalc’h d’e-hoc’h mervel gant anken war eur groaz evel eun torfedour fallakr : falvezet eo bet c’hoaz gan-e-hoc’h en em lakaat dindan ar spesou a vara hag a win, evit hor maga hag evit beza unan gan-e-omp. Lavarit eta d’in, lavarit petra vec’h evit ober c’hoaz da lakaat ho karet ? Siouaz ! Siouaz d’e-omp ! ma n’ho karomp ket er bed-ma ! Hag a rebechou a gavo hon ene da damall d’e-omp er bed-all da viken, ma ne garomp ket ac’hanoc’h war an douar ? O va Jezus ha va Doue, me ne fell ket d’in mervel hep karet ac’hanoc’h euz a holl nerz va c’haloun. Keuz am beuz da veza pèc’het, keuz am beuz ha mervel gant glac’har d’am fec’hejou a garfen. Evit brema e karan ac’hanoc’h dreist pep tra, ho karet. a ran muioc’h eget n’en em garan va-unan ha d’e-hoc’h-hu, a vrema, e roan holl deneridigez va c’haloun. Digan-e-hoc’h eo em beuz bet ar c’hoant-se, grit, va Jezus, m’am bezo an nerz da ober mad pep tra dioc’h ar c’hoant am beuz ! O va Jezus tener ha mad, c’houi hep-ken a zo a-walc’h d’am ene ! Brema eta pa ho peuz va c’haset d’hoc’h heul ha d’ho karet, brema e tilezan pep tra evit beza d’e-hoc’h-hu hep-ken, c’houi hep-ken a zo a-walc’h d’in. Gwerc’hez Vari, mamm va Doue, pedit evid-oun ho Map Jezus, ha grit ma vezin santel er bed-man ha sant er Baradoz. Rouanez an nev, c’houi a ra ken aliez a vurzud, c’houi a laka ar bec’hèrien da veza sent, grit, me ho ped, ma vezin unan anezho.\nAdtapet diwar « https://br.wikisource.org/w/index.php?title=Eil_gentel&oldid=74634 »\nKemm diwezhañ d'an 20 Gwe 2015 da 11:44\nKemmoù diwezhañ degaset d'ar bajenn-mañ d'an 20 Gwe 2015, da 11:44.


Buhez ar Zent. pages 17-18. Encyclopédie Marikavel.\nEil devez a viz Genver\nAbad Kluny (962-1049)\nr zant-man, trede mab an ôtrou Berald a Vercœur, a oa ganet en Auvergn. Da dri bla, n'halle ket bal c'hoaz. Eun devez, e vagerez o vezan grêt d'ezan azezan war dreujou iliz an Itron-Varia, a lezas anezan eno, eur pennad, e-unan.\nAr c'hrouadur en em stlejas war e grabanou betek an ôter vras, hag o sevel e zaoulagad trezek skeuden ar Werc'hez Vari, e pedas anezi kalonek d'ober d'ezan kerzet evel ar vugale-all. En eun tol, e teuas nerz en e zivesker, hag o vezan savet en e zav, e kerzas, ken sederik ha tra, tro-war-dro d'an ôter.\nGoude e bareans vurzudus, en em roas a-grenn d'ar Werc'hez Vari, ha ne golle tro ebet da zougen ar re-all da garet ha da enori Mamm Jezuz.\nD'e c'houec'h vla warn-ugent. en em dennas en kouent Kluny. Biskoaz ne oa bet gwelet manac'h ebet troetoc'h war ar studi ha war ar beden evit ne oa. Gant e vla ha tregont e oa, pa deuas Sant Maieul, abad ar gouent, da gouezan klanv ha d'hen dibab evit derc'hel e blas. Odilon, en eur gemer ar garg-ze, a gomprenas dustu e oa red mat d'ezan talvezout da skouer, war bep tra, da gement hini a oa dindanan.\nE zevosion evit Anaon ar purgator a rê d'ezan ober bemde pedennou birvidik ha pinijennou kalet evit o diboanian. Hen eo a zigasas ar c'hiz, er bla 998, d'ober hanter-gouel an Anaon, de warlerc'h gouel an Holl-Zent.\nPoanial a reas ive, eus e wellan, da zigas ar c'hiz da chom hep 'n em gannan, er brezel, adalek ar merc'her da noz betek al lun vintin, dre zoujanz ouz an deveziou m'eo c'hoarvezet ar burzudou brasan eus bue Hon Zalver Jezuz-Krist.\nAr c'hentan Ehan-Doue (1) a zo komzou anezan eo hini ar bla 1027.\nEr bla 1030, e teuas kement a c'hlaoeier ma n'hallas ket an trevajou darevi, ha ma savas eur gernez skrijus dre ar vro. Manati Kluny a oa pinvidik. Sant Odilon ne daleas ket da rannan e zanve être an dud ezommek, ha pa ne gave mui netra da rei, e werzas ar c'haluriou iliz, al listri zakr hag an dilhad oferennan. Mont a reas, zoken, betek gwerzan ar gurunen aour bet roët gant sant Herri da Zant-Per Kluny.\nAr pez ne vire ket outan da vont c'hoaz, eus an eil kêr d'eben hag eus an eil kastel d'egile, da c'houlen an aluzen evit an dud reuzeudik.\nEn doare-ze, e c'hellas dont a benn da viret ouz milierou a dud da vervel gant an naon.\nAr pabed hag ar rouane a rê kement a stad anezan ma c'houlennent kuzul digantan, pa 'n em gave gante eur guden bennak diês da ziluian. An dra-ze ne vire ket outan da chom bepred ken izelek hag eur c'hrouadur.\nEnori ' rê ar re ' oa uheloc'h evitan; karet a rê ar re a oa eus e renk; evesât a rê war ar re a oa dindanan; karet e oa gant an holl.\nWar-dro gouel Nedeleg 1048, e kouezas gwall-glanv en Souvigny, peder leo diouz Moulins, ha da ze ar bla neve, goude bezan bet e holl zakramanchou, e tremenas en peuc'h. Seiz vla ha pevar-ugent e oa; c'houec'h ha hanter-kant e oa bet en penn Kluny, ha grêt en devoa anezan brudetan manati a oa er Frans.\nEun nebeut lizerou ha skridou santel, savet gantan, a virer c'hoaz en de a hirie.\n(1) Trêve de Dieu.\nMadoberou ar Venec'h\nAr c'houenchou eo tier an deskadurez, tier an aluzen, tier ar beden, tier ar peuc'h; an tier e ve grêt enne al labouriou kaeran a gorf hag a spered; an tier e ve rannet enne ar muian a zanve gant an dud ezomrnek; an tier ma ve kanet ar bravan enne meulodiou an Otrou Doue; an tier m'eman ar garante o vleunian, 'vel ne ra en neb lec'h, etre kement-hini a zo o chom enne. Ar c'houenchou a zo eur binvidigez, en pep doare, evit ar vro 'n em gavont enni.\nDaoust da ze, e weler a-wechou ar venec'h hag al leanezed tôlet er-mêz o bro, war hent an harlu (1), evel gwall-dud. Na pegen izel, siouaz, eo kouezet eur vro, pa zigoue enni kemend-all !\nHon Zalver Jezuz-Krist a zo bet grêt brezel d'ezan, abalamour d'e vadoberou ha d'e viraklou; e Iliz, mar deo gwall-gaset, he deus ive an enor, gwellan ' zo, da vezan gwall-gaset, nan abalamour d'he fec'herien, mes abalamour d'he zent.\nEun enor eo ha n'hallo den e lemel diganti biken.\n(1) Harlu. exil, en galleg.


kaeroc'h - Wikeriadur\nDiwar an anv-gwan kaer hag an dibenn-ger -oc'h.\nDerez-uheloc'h an anv-gwan kaer\nEvel-se e vezo great ; heuilh a rin da ali. Ha mil bennoz da Grouer d'it, evnig keant, da veva koz ha da gana kaeroc'h bemdez ! Kenavo ! — (Ivon Krog, Eur Zac'had Marvailhou, Buhez Breiz, Kemper, 1924, p. 14.)\n[...] ; darn a 'n em vezvias c'hoazh al Lun, 'vit 'n em lakaat en doare d'ober kaeroc'h enor d'ar "priñs", an deiz war-lerc'h. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 50.)\nKaeroc'h eget :\nHag e tiskennjont ar c'helorn, buan, dre ma soñjent ez oa c'hoazh er puñs ur briñsez bennak kaeroc'h eget ar re all. — (Fañch an Uhel, Kontadennoù ar Bobl/1, Al Liamm, 1984, p. 22.)\n[...] ; hag antronoz e tigasas d'ar paotr eun dilhad kaer eus ar c'haera, kaeroc'h eget an holl dilhajou a oa bet betek neuze oc'h uza war ar skinvier gant skolaerien yaouank ar Pont. — (Ivon Krog, Eur Zac'had Marvailhou, Buhez Breiz, Kemper, 1924, p. 159.)\nEvelato ez ea a-wechou da besketa, hag, eun devez m'en doa paket ,eur pesk, kalz kaeroc'h eged an daou genta en doa kaset d'ar roue, ez eas gantan adarre. — (G. MILIN, Gwechall-goz e oa..., Kemper, 1924, p. 43.)\n— Ma ! selaouit... Gwechall-goz, pell zo abaoe, e oa eur c'hastell kaer ha krenv meurbed war beg Kleger Tremedern, kaeroc'h ha brasoc'h kalz eget an hini a welet dirakoc'h. [...]... — (Fañch al Lae, Bilzig, Kemper, 1925, p. 116.)\n− Na kaer out en em lakaet hiriv, Onenn ! — Na kaeroc'h kalz na viloc'h eget kustum moarvat, Yann-gozh. — (Brogarour, Onenn, 1936, p. 52.)\n[...], aozañ gant paper seiz, gant koar, gant danvez, gant kregin munud ha zoken gant gloan bleunioù kaeroc'h eget ar re a gutuilher el liorzhoù. — (Jarl Priel, Va Zammig Buhez, Al Liamm, 1954, p. 15.)\nKaeroc'h evit :\n— Mont a ra da gerc'hat ar podad louzoù, frotañ a ra gantañ ar chas, ha kerkent e tistroont arre en buhez, ha yaouankoc'h ha kaeroc'h evit kent. [...]. — (Fañch an Uhel, Kontadennoù ar Bobl/2, Al Liamm, 1985, p. 97.)\nSetu ma voe graet un drivet fest, kalz kaeroc'h evit an daou all, [...]. — (Fañch an Uhel, Kontadennoù ar Bobl/3, Al Liamm, 1988, p. 52.)\nNeuze an den yaouank a lamm da bokat d'e c'hoar, brema eur barr kaeroc'h evit na oa a-raok. — (G. MILIN, Gwechall-goz e oa..., Kemper, 1924, p. 19.)\n— « Ne raimp ket, » emezañ ; « kavout a raimp, a-barzh an noz, peadra da vevañ, ha ti da chom e-barzh. Bezet amañ diouzhtu, » eme Gristof, « ur maner kaeroc'h evit ne deo lez ar roue Grallon e Kêr-Iz, [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 162.)\nn'eus ket kaeroc'h skouer d'an dud a lezenn Eget Sant Erwan, skouer ar veleien.. Kantik.\nN'eus forzh, biskoazh n'em boa gwelet kaeroc'h jobezenn, kaeroc'h panezenn, vit ar Job-mañ! PIPI 1908/88\nKaeroh taol evid evel-se a zo arruet. — (Jules Gros, Le trésor du breton parlé Deuxième Partie, 1970, p. 227.)\nEn droienn kaer pe gaeroc'h.\nEn droienn zo kaeroc'h.\ngalleg : plus beau(x) (fr) , plus belle(s) (fr) (que)\nAdtapet diwar « https://br.wiktionary.org/w/index.php?title=kaeroc%27h&oldid=315756 »\nKemmoù diwezhañ degaset d'ar bajenn-mañ d'an 1 Mez 2021, da 14:18.


Cheux - Wikipedia\nLec'hiadur Cheux e Kanton Tilly-sur-Seulles hag en Arondisamant Caen\nEtrekumuniezh Communauté de communes entre Thue et Mue\nKod INSEE 14157\nKod post 14210\nMaer Serge Calmels (digostezenn)\nGorread 14,38 km²\nLed 49° 10' 01" Norzh\nHed 00° 31' 29" Kornôg\nUhelder bihanañ 62 m\nUhelder brasañ 119 m\nPoblañs hep kontoù doubl 1 267 (2010)\nStankter 88 a./km²\nLec'hienn ar gumun Cheux\nCheux a oa ur gumun eus Bro-C'hall e departamant Calvados e Normandi.\nBodet e oa d'ar 1añ a viz Genver 2017 gant pemp kumun all d'ober ur gumun nevez: Thue-et-Mue.\n2.1 Bered ar C'hommonwealth: Saint-Manvieu War Cemetery\nEil brezel-bed: lazhet e voe unnek den nann-soudard e Cheux etre an 8 hag an 11 a viz Even 1944 e-pad Aloubadeg Normandi, unan anezhe gant an Alamaned, ar re all gant tennoù kanol ha bombezadegoù ; dieubet e voe ar gumun d'an 26 a viz Even 1944 gant Skosiz 2vet Batailhon ar Glasgow Highlanders (15th Scottish Division) en emgannoù start ouzh SSed Panzergrenadier .\nIliz katolik Saint Vigor, XIIvet-XIIIvet-XIXvet kantved, adkempennet goude an Eil brezel-bed .\nBered ar C'hommonwealth: Saint-Manvieu War Cemetery[kemmañ | kemmañ ar vammenn]\nRouantelezh-Unanet 1 574\nDianav (Commonwealth) 49\nHollad 2 182\nUr vered eus an Eil brezel-bed eo. An darn vrasañ eus ar soudarded douaret enni a varvas etre hanter miz Even ha dibenn miz Gouere 1944 e-pad Dilestradeg Normandi er vro etre Tilly-sur-Seulles ha Caen. Ul lodenn vat eus milourion ar Rouantelezh-Unanet beziet er vered a oa Skosiz .\nYves Jacob, skrivagnour, a orin eus Dinan.\nAdtapet diwar « https://br.wikipedia.org/w/index.php?title=Cheux&oldid=1860638 »


Abadenn Reportajoù Keleier ar Vro : Adreizhañ al leve: etre 10 000 ha 15 000 manifestour 'ba Brest\n'Benn disul a vo dilennadegoù Sened 'ba Breizh\nAn dilennadegoù Sened 'vo dalc'het 'benn disul. 11 sened…\nEELV hag an UDB assambles evit an dilennadegoù rannvro\nUn tamm diwezhatoc'h, e 2021,'vo dalc'het an dilennadego…\nSouten ar skiantoù kentoc'h eget al lizhiri\nUr c'hlas prepa lizhiri 'ba Kerichen, 'ba Brest, a c'hal…\nNerzhioù ar produiñ filmoù e Breizh gant ur film : "Yalda"\nOuzhpenn e Paris e vez produet filmoù. E Breizh, daoust …\n"Le Carnet": ur ZAD 'zo savet 'vit saveteiñ 220 devezh arat douar\nUr ZAD nevez 'zo savet war bord al Liger nepell eus Sant…\nAbadenn Reportajoù Keleier ar Vro - Pennad skignet d'ar 06.12.2019\nAdreizhañ al leve: etre 10 000 ha 15 000 manifestour 'ba Brest\nWith : Kevin Roudaut, Armelle, Cedric Sinou, Malone Baldos\nPennad-komz kaset da benn gant : Erwan Blanchard\nEtre ur million pemp kant mil a dud (hervez ar CGT) ha 800 000 a dud (hervez minister an diabarzh) 'noant dibunet war straedoù kerioù Frañs dec'h. An holl anezho o vanifestiñ a-enep ar raktres sevel ur sistem nevez da arc'hantiñ al leve. Fell 'ra d'ar gouarnamant sevel ur sistem dre boentoù gounezet: 1 euro gounezet gant pep hini a degaso memes gwirioù d'an holl. Da laret eo paouez gant an 42 rejim 'ispisial zo bremañ: 'vel hini blenerien ar RATP, ar re 'zo o labourat gant an SNCF 'vit ar re vrudetañ. Fin hervez an danevell 'zo bet savet gant Jean-Paul Delevoye, komiser uhel e-karg da brientiñ ar rak lezenn. Hiraat ar prantad labour ur wech adarre 'vit gellout arc'hantiñ ur sistem 'vo o koll 'benn 2026. Kement 'mañ eo spered ar raktres 'vo displeget muioc'h ha pelloc'h gant ministr kentañ gouarnamant Bro-C'hall, Edouard Philippe, e kreiz ar sizhun o tont. 'Vit poent n'eo ket gwall sklaer, normal eme an izili eus ar gouarnamant, kar n'eo echu tabutal gant ar sindikadoù. Sindikadoù 'noant galvet da vanifestiñ dec'h 'giz FO, CGT, FSU, Snes, CGC-CGE. War ar straed 'oa implijidi stalioù prevez, alvokaded, pomperien, poliserien, kargidi a bep seurt. 52% eus ar skolaerien 'neunt harzhet gant o labour, 43% eus ar gelennerien; 90% eus an trenioù TGV 'zo chomet 'ban ti-gar. Dec'h ne 'oa bet dalmc'het tamùm audiens ebet 'bal lezioù-barn. Savet 'zo ban dud kounnar!\n'Ba Breizh 'zo bet 100 000 den o vanifestiñ d'an nebeutañ (hervez sifroù ar polis): 20 000 'ban Naoned, 10 000 'ba Sant-Nazer, 13 000 'ba Roazhon, 6000 'ba Sant-Brieg, 8000 'ban Oriant ha Kemper ha war dro 10 000 'ba Brest. Pell 'zo 'oa ket bet kement se a dud o vanifestiñ. Hudu 'voi klevet manifestourien 'bet e Brest ha Pondi. Manifesterien 'zo chomet sioul dre vras.\nDeomp da Vrest lec'h oa etre 10 000 den ha 15 000 (sifr ar CGT) o vanifestiñ a-enep ar c'hgoant cheñch sistem al leve met ouzhpenn an dra se 'zo. Da gentañ 'vo klevet Kevin, skolaer 'ban deskadurezh Stad. Gant Erwan Blanchard.


Meurzh | 2016 | Soubenn ar geek\nDielloù evit Meurzh, 2016\nPosted in Filmoù with tags faltazi, lise, mignoniezh, rouedad, Stadoù-Unanet, XXIvet kantved on Meurzh 12, 2016 by geekezig\nUr film a ranke bezañ iskis-tre da welet er sinema eo Unfriended rak tremen a ra pep tra war skramm urzhiataer unan eus an tudennoù. Burev, prenestr Skype gant ar webcam o vont en-dro, merdeer gant ivinelloù disheñvel digor hag all. Sellet ‘m eus me war ma urzhiataer er gêr setu e oa nec’hus un tamm da vareoù zo abalamour da se.\nHeuliet ‘vez ur strollad mignoned a gomz, un nozvezh. Un nozvezh evel ar re all a c’haller ijinañ, estreget ez eus un den ouzhpenn en o c’haozeadenn ha ne ouiont ket piv eo. Buan e c’hoarvez traoù iskis ganto (kemennadennoù Facebook hag all) a lak anezho da soñjal ez eus traoù drol o tremen, liammet gant marv ur c’heneilez dezho, ur bloaz zo.\nNe ra ket aon kement-se ar film, darlammet ‘m eus ur wech pe ziv marteze, met setu tout. Dedennus ‘m eus kavet e vefe pep tra o tremen war skramm un dudenn avat. Ur sapre mennozh eo ha deuet eo brav al lodenn-se. Un tamm startoc’h e oa avat kavout plijus an tudennoù pe dedennus istor ar strollad mignoned-se. Start eo krediñ en istor, er ster ne vez gwelet netra ha n’eus ket kement-se a sonerezh pe a efed aergelc’h (an nebeut sonerezh a zo an hini lakaet da vont en-dro war urzhiataer an dudenn, pezh n’eo ket droch dre ret) evel ur film spont boaz. An nebeut a vez gwelet (gwadek) n’eo ket gwall gendrec’hus. Ar pep spontusañ evel-just n’eo ket an tu faltazi met kentoc’h ar pezh a c’hoarvez etre mignoned, farsadennoù pe traoù kalz grevusoc’h, sekredoù hag all a vez lakaet war-wel d’an holl. Ur film gant ur mennozh mat met n’eo ket dispar e fin ar gont. Berr eo avat neuze n’eo ket grevus-tre!\nFilm sevenet gant Leo Gabriadze. Stadoù-Unanet Amerika, 2014, 1e23.\nPosted in Levrioù bannoù-treset with tags azasadenn, brezel, muntr, XXvet kantved on Meurzh 7, 2016 by geekezig


Guirionéeu ag er Religion/Chapistr 49 - Wikimammenn\nGuirionéeu ag er Religion/Chapistr 49\n◄ Ag en ivraignereah. Ag er sourci de bêllat doh er bed. A zeverranceu er bed. ►\nCHAPISTR NAU HA DEU-UIGUÊND.\nag er sourci de bêllat doh er bed.\nJesus-Chrouist e hourhemén d’emb téhein é raug er bed, rac chongeu er bed, desirieu er bed, deverranceu er bed e zou tair scossel dangerus eid er salvedigueah.\nI. Hur Salvér, é hourheménein d’emb pêllat doh er bed, ne zihuen quet doh-emb a chom ér bed ; mæs ean e zihuen doh-emb a vihuein revé chongeu er bed, a gârein madeu ha vanitéeu er bed, rac en hani hum stag doh-t-hai hag ou hâr hum rant anemis de Zoué. Er bed e zou carguet a valice, e lar sant Yehan. É chonge hag hani en Eutru Doué ne hellant quet monnèt en eil guet éguilé. Er bed e zou eid er bligeadur, hag en avarice, eid en ivi, er finès hag en drompereah, eid en orgueil hag eit caranté doh er faus pligeadurieu, doh en danné, er saffar hag en trous.\nÉ hantein er bed, é quemérér é santimanteu, en hum hroér doh é fal gustumeu ; gùélèt e hrér er goal scùir e ziscoa hag ou héliein e hrér. Quement-cé e zou caus de hilleih a zisordreu hag a dorfæteu é peh quis ; a vazé é ta en dihoustemant doh en treu spirituel, er chagrinieu péré, é creis en trecass ag er vuhé, ha memb é creis er faus joéieu ag er bed, e vartiris er gousciance dré calz a rebreicheu.\nÉn hou ty enta, quêntoh eid é léh aral, hag él labourieu ag hou stad, é teliet bourrein. Ur voès péhani e zou én hé zyegueah, un tad én é fameil, un dén a affær én é vureàu, un dén a bluen én é gabinet, er hroaidur, er servitour, idan deulegad ou zud, ou mæstr, en artisant én ur hobér é vichér, e zou én abri doh en dangérieu ag er bed. A bep tu a hendaral ne vér quet él léh ma leliér bout, hag é vér èl er pisquèd ér mæz ag en deur.\nEn hani e zou gredus eid hum salvein e gav er hompagnoneaheu annéus ; ean e gav é gonsolation ér beden hag él léhieu honest, hag é surté én ur vuhé didrous. Sel-bihannan hou pou a guriosité hag a brès d’hum ziscoein d’er bed, sel-mui é tostei Doué d’oh hag é cresquou hou caranté doh-t-hou.\nNe zeliet monnèt é compagnoneah erbet, nameit dré zobér, dré aboeissance, pé aveit canderhel er garanté ; pihue-benac e ya dehai hemb unan-benac ag er ræsonieu-zé hum laca én dangér ; mæs hou pet chonge, a p’en d’oh hou ç’hunan, a zihoal a hobér er péh ne garehoh quet é vehé hanàuet guet en dud, hag a chongeal ér pèh e zisplige de Zoué.\nII. Petra e larein-mé d’oh a zivout er fæçon de zevis ér hompagnoneaheu ag er bed ; rac hennéh e zou ur sciance caër, mæs hanàuet guet un nombr bihan ; chetu perac é ma diæz devis guet en dud hemb offancein Doué, ha gobér gueu doh-emb ni-memb. Devis e hrér ag en ouaid a groaidur, ha d’en ouaid a dri-uiguênd vlai a boén é houyér devis én ur fæçon vad ha pourfitabl. Er péh e hré d’un dén santel larèt guet ræson : Quel liès gùéh èl ma on bet é compagnoneah en dud, é on deit falloh d’er guér ; de larèt-é, yeinnoh ha dihoustussoh de bedein Doué.\nNe hum staguet quet doh hilleih a amièd, ha n’hum vantet quet a hou pout un nivér bras, rac n’en dès chet calz a huir amièd. Choéget-ind, e lar er Spered-Santel, étré mil a dud a fæçon, pur ha gùirion ; amièd èl-cé e zou un trezol. Eit n’hum drompehet quet é quement-cé, hantet er ré en dès muihan a vertu, acelfin ne huélehet én hou ç’amièd nameit er péh e hel hou rantein santelloh.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_49&oldid=90950 »


Ynys Bŷr - Wikipedia\nKartenn eus an enezenn (1952), gant ar skrivad « Caldy »\nManati Ynys Bŷr\nYnys Bŷr (Caldey Island e saozneg) zo un enezenn vihan eus Kembre, e Bae Caerfyrddin, nepell diouzh Dinbych-y-Pysgod.\nDont a ra an anv kembraek eus anv sant Pŷr, ur manac’h a reer anv anezhañ er Vita Sancti Samsonis, buhez ar sant brezhon Samzun, hag en deus lezet e anv ivez en anv-lec’h Maenorbŷr, ur geriadenn war douar-bras Sir Benfro, a-dal d’an enezenn. Dont a ra an anv saoznek eus an anv norsek Keld Eye ('enez yen').\nAnnezet eo bet Ynys Bŷr a-gozh. Kavet ez eus war an enezenn roudoù eus Henoadvezh ar Maen. Ur peniti kristen a voe savet warni gant sant Dyfrig er VIvet kantved. Diwezhatoc’h, da vare aloubadeg an Normaned e voe savet ur manati a weler roudoù anezhañ c’hoazh. Menec’h eus Urzh Sant Benead a voe eno adalek 1136, ha betek ma voe divodet an urzhioù menec’h gant ar roue saoz Herri VIII e 1536. E 1906 e teuas menec’h en-dro war an enez hag eno emaint bepred.\nEn ur chapel eno, e weler ur maen gant ur skrid Ogham e koun Moel Dolbrochion mab ..., hag un nebeud gerioù latin.\nUn tour-tan a voe savet war an enez e 1828.\n(en) Lec’hienn ofisiel an enezenn\nAdtapet diwar « https://br.wikipedia.org/w/index.php?title=Ynys_Bŷr&oldid=1754018 »\nInizi Mor Havren\nKemmoù diwezhañ degaset d'ar bajenn-mañ d'an 5 Gou 2017, da 12:10.


Ribines Records : Paulette Sauvage – Radio Naoned\nPaulette Sauvage a implij an tekno evel ur goaf hag ur skoed, plijout a ra dezhi c’hoari gant an dislavaroù. Brañsellat a ra he setoù etre ar yenijenn, an tommder, an tizh hag ar gorregezh. Un doare tekno deep, da lâret eo don ha diempret gant ur groove dic’hortoz. Sonerezhioù an amzer-tremenet o taremprediñ gant sonerezhioù a-vremañ hag a lak ac’hanomp d’en em santout bev en un doare difin. Sonet he deus e gouel Astropolis, evit an darvoud Wet For Me e La machine du Moulin Rouge pe c’hoazh evit ar Made Festival e Roazhon. Deiziataet eo ivez e Naoned evit an darvoud Usées Coutumes, Lunacy, les gouters électroniques pe c’hoazh Sweatlodge.


Région_Bretagne - Kartennoù evit ar vevliesseurted\nA-benn 2020 e vo kavet kartennoù war ar seurtoù plant pennañ e Breizh Rannvro Breizh\nUr gwir binvidigezh eo ar plant evit hor bro. Evit mirout anezho eo krog ar mirva louzawouriezh da sevel kartennoù ar plant e Breizh. Dont a ra al labour-mañ da-heul ar Gevrat Natur 2013-2017 diwar-benn an doareoù da renabliñ ha da gartenniñ ar plant a oa bet arnodet e Park natur rannvroel Arvorig.\nUr benveg ret e vo evit sevel politikerezhioù steuñv ha programmoù terkañ hag a yay diouzh an dalc’hoù a sell ouzh ar vevliesseurted hiziv an deiz. Gantañ e c’hallimp gwellaat an doare da verañ an takadoù gwarezet, da skouer, ha da sellet a-dost ouzh emdroadur ar meteier naturel. Gant ar c’hartennoù-se e vo kinniget ur sell hollek war an afer d’an holl obererien e Breizh, koulz ar strollegezhioù, an ensavadurioù publik, an dud a vez o verañ an takadoù naturel hag ar skolioù-meur. Betek-henn e oa strewet an titouroù, pe ne sellent nemet ouzh takadoù resis, ne oa ket eus teulioù unvan.\n« Gant ar benveg-mañ e vo savet ganeomp diazezoù Ajañs ar vevliesseurted e Breizh emaomp o vont da grouiñ, a lavar Thierry Burlot, besprezidant ar C’huzul-rannvro karget eus an endro, ur wech ouzhpenn e vo hor rannvro er penn a-raok war an dachenn-se rak amañ ivez emañ ar vevliesseurted o vont da goll en ur mod drastus ».\nLakaet e vo ar c’hartennoù enlinenn a-benn trimiziad kentañ 2019 evit Penn-ar-Bed, a zo bet kartennet penn-da-benn dija, en eil trimiziad evit Il-ha-Gwilen, en diskar-amzer evit Aodoù-an-Arvor hag a-benn 2020 evit ar Mor-Bihan.\n160 000 ha kemeret e kont gant kartennoù ar seurtoù plant pennañ\n660 ha kemeret e kont gant kartenn ar strolladoù plant hag ar rummadoù plant\n224 a genstrolloù struzh* renablet e Park natur rannvroel Arvorig\n23 seurt douaroù renablet ha deskrivet gant fichennoù\n377 a zaveennoù renablet e levrioù\n*strolladoù plant hag a vev er memes meteier (Dour mor, Taouarc’hegi, Takadoù gleb...)\nMirout ar glad naturel\nDeuet ez eus ur vevliesseurted hep he far betek ennomp, e Breizh. Kaset e vez ur politikerezh youlek da benn gant ar Rannvro evit gwareziñ loened ha plant Breizh, e takadoù hag a vez gwarezet ha digor d’an dud war ar memes tro. Skoazellañ a ra ar parkoù natur rannvroel da seveniñ o oberoù diorren padus : gant Park natur rannvroel Arvorig e Penn-ar-Bed eo bet arnodet ar c’hartenniñ, da skouer, hag ivez gant park natur rannvroel ar Mor Bihan ha park natur rannvroel Renk-Aod an Emrodez.\nPolitikerezh ar Rannvro war dachenn an endro\nLec’hienn mirva louzawouriezh Brest\nPublié le Friday, October 12, 2018


Gwalldaolioù ar 7 a viz Even 2017 e Tehran - Wikipedia\nGwalldaolioù ar 7 a viz Even 2017 e Tehran\nGwalldaolioù ar 7 a viz Even 2017 e Tehran a oa bet un dagadenn doubl kaset da benn gant pemp sponter eus ar Stad Islamek e Tehran, kêrbenn Iran. Taget e voe parlamant Iran ha mozoleon an ayatollah Khomeini, 18 trevour a voe lazhet ha 52 gloazet. Ar pemp sponter a zo pe emlazhet pe a zo bet lazhet gant nerzhioù surentez Republik Iran.\nAr gouarnamant iranian a zisklêr e oa bet deuet a-benn da dalañ ouzh un trede dagadenn (ur vombezenn) ar memes devezh. Ar 5 sponter a zo bet anavezet gant gouarnamant Iran. Ar re-se a oa deuet er vro e miz Eost 2016. Ar re-se a oa bet o stourm en ur strollad propaganda Wahhabit kuzh. Lod pennoù uhel eus Iran o deus bet disklêriet e oa kablus Israel, Stadoù-Unanet Amerika hag Arabia Seoudat evit ar gwalldaol hep degas prouenn anat ebet.\nKartenn an tagadennoù.\nNerzhioù ispisial Iran o talañ ouzh sponterien ar stad Islamek.\nAr Brigader jeneral Mohammad Pakpour, Penn-uhel nerzhioù douar ar Sepah-e Pasdaran-e Enghelāb-e Eslami (Gwarded ar Reveulzi) dres goude ma vefe bet talet an dagadenn war ar parlamant gant e nerzhioù stourm.\nAdtapet diwar « https://br.wikipedia.org/w/index.php?title=Gwalldaolioù_ar_7_a_viz_Even_2017_e_Tehran&oldid=1751226 »\nKemmoù diwezhañ degaset d'ar bajenn-mañ d'an 12 Mez 2017, da 12:01.


Kaozeal:Petrus Canisius - Wikipedia\nUn tamm brav a zislavar a c'haller gwelout etre lakaat Pêr Canisius da Petrus Canisius, pa vez gwelet, en un tu bennak all, lakaat Linus da Lin, Anacletus da da Anakletus, ha me 'oar-me, met petra zo da gompren e-barzh burzhudoù ar sent? Bianchi-Bihan 4 Kzu 2007 da 05:43 (UTC)\ns.o. Wikipedia:Kendivizoù reolata/Anvioù-tud. Benoni (Kaozeadenn) 4 Kzu 2007 da 08:40 (UTC)\nUn tamm furnez a vez a-wechoù pa voter diwar-benn traoù skiantel: Ret eo derc'hel da furm orin an anv, ha ne vije ket fall lenn a-raok envel. Un anv latin a orin en Izelvroioù ar XVIvet kantved? Burzhudus, a dra sur.\nSklaer eo ne heulier ket ar reolenn votet ma lakaer un anv latin. Bianchi-Bihan 4 Kzu 2007 da 13:04 (UTC)\nPeter Kanis eo e anv orin en:Petrus Canisius hervez ar wiki saoz. Meneg ebet eus De Hondt, nemet er wiki brezhoneg (titouret gwelloc'h)? Jacob Derickszn Kanis anv e dad hervez ar wiki nederlandek. Bianchi-Bihan 4 Kzu 2007 da 13:12 (UTC)\nYAWN: nl:Petrus Canisius. Benoni (Kaozeadenn) 4 Kzu 2007 da 14:02 (UTC)\nSoñj am eus bezañ lennet tu bennak, e reolennoù wikipedia, e ranke ar verourien bezañ seven: ar varailherien n'int ket.\nSkrivet eo an holloueziadurioù evit ar re a lenn e-lec'h barailhat.\nMe ne ran forzh penaos e vo anvet ar pennad, met lenn a ran ar pennadoù (pezh ne ra ket ar re a gemm an anvioù en ur varailhat, anat d'an holl), ha lennet em eus ar pennadoù saoznek ha nederlandek ivez. Hag evel lenner an holloueziadur, hag evel kenlabourer, e plij din kompren pezh a lennan, ha kompren perak e vez mat ur reolenn a-wechoù, ha perak e vez taolet d'ar blotoù a-wechoù all .\nKlasket em eus displegañ e oa dislavar etre ar reolenn meneget amañ gant ar merour e-unan hag an implij a ra anezhi amañ, netra ken.\nSklaer eo ar reolenn roet gantañ (hag a zo sakr pa gar), ha ken sklaer all ne oa ket Petrus Canisius anv orin an den. Ha peogwir eo ar wirionez holloueziadurel (ha ne vern ket kalz d'ar varailherien, a welan) e kinnigan anezhi d'al lennerien, hag a vo lakaet ganin er pennad. Bianchi-Bihan 5 Kzu 2007 da 03:07 (UTC)\nDin me eo ingal e lakfes Petrus Canisius pe Peter Kanis. Nemet ez eo bet dibabet ar furm Petrus Canisius gant ar wikipedia nederlandek, hag-eñ nederlandat: abegoù mat o deus moarvat. Met ma fell dit lakaat Peter Kanis, gra ha mat pell zo. Benoni (Kaozeadenn) 5 Kzu 2007 da 10:03 (UTC)\nGouzout a ran lenn, ha lenn a ran, ha kement-se holl em boa gwelet. Ha pezh am eus desket am eus klasket lakaat er bajenn gaozeal, a lakae tud zo da varailhat, ha goude er pennad. Ha n'em eus ket kemmet titl ar pennad evit keloù-se: re zañjerus eo. Bianchi-Bihan 5 Kzu 2007 da 12:14 (UTC)\nAdtapet diwar « https://br.wikipedia.org/w/index.php?title=Kaozeal:Petrus_Canisius&oldid=262999 »\nKemmoù diwezhañ degaset d'ar bajenn-mañ d'an 5 Kzu 2007, da 12:14.


Pajenn:Morvan - Buez ar Zent, 1894.djvu/185 - Wikimammenn\nPajenn:Morvan - Buez ar Zent, 1894.djvu/185\n11 a Veurs\nsantez perpetua, merzerez\nhe hano Melithon, a oue lezet abalamour ma’z oa buez ennhan c’hoaz. Ar vourrevien a espere dont a benn divezatoc’h da ober d’ezhan nac’h he feiz. Mes he vamm, o veza digouezet var al leac’h, her sammaz var he diouskoaz hag a ieaz ganthan da heul ar c’hirri, enn eur lavaret dezhan : « — Dalc’h mad, va mab, da boan ne bado mui pell ; Jezuz-Krist a zo ouz da c’hortoz. » Melithon a dremenaz prest goude enn eur vriata he vamm, hag houma neuze a daolaz he gorf etouez korfou ar zoudarded all evit ma vije devet asambles gantho. Merzerenti ann daou-ugent soudard-ma a erruaz er bloaz 320 goude donedigez hor Zalver. Ann dud fidel a zastumaz gant respet al ludu a jomaz anezho.\nAnn daou-ugent soudard-ma a zalc’he mad d’ho fost ha ne reant ket eur gammed adren epad ma tec’he ar rest euz ann arme araok ann enebourien. A bep amzer ar zoudarded e guirionez kristen a zo bet ar re vella er vrezel. Tud iaouank a zo enn oad da vont d’ar zervich, ma fell d’ehoc’h eta beza soudarded vad, bezit da genta soudarded kristen. Lakit evez da zelc’her ato ho koustians neat dirak Doue, gant aoun na deufac’h ive, mar bezit galvet d’ar vrezel, da goll var eunn dro ho puez hag hoc’h ene evel ar reuzeudik a ioa hano anezhan bremaik. Nag a geuz n’en deuz ket hirio enn ifern ar zoudard digaloun-ma da veza manket ar gurunenn a ioa ouz he c’hortoz er baradoz ! Nag a geuz n’o pefe ket hoc’h-unan hed ann holl eternite, ma veac’h tizet e stad a bec’hed marvel gant eunn tenn kanol pe eunn tenn fuzuill, o sonjal er gurunenn gaer o pije gounezet enn env o vervel evit ho pro ma vijac’h marvet e gras Doue !\nann unnekved devez a viz meurs\n(Gouel ar zantez-ma a errue d’ar seiz euz ar miz)\nSantez Perpetua a ioa ganet e Karthaj, enn Afrik, e tro ar bloaz l80 goude donedigez hor Zalver. Hervez ann doare, he mamm a ioa kristenez; mes he zad a ioa paian hag eur paian aheurtet. Goulskoude e karie Per-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/185&oldid=137365 »


Pajenn:Marigo - Buez ar Saent.djvu/42 - Wikimammenn\nPajenn:Marigo - Buez ar Saent.djvu/42\nevit va c’haç gueneoc’h d’ho couent : n’ouffac’h quet ma revus heb en em opposi da volonlez Doue. Ar religius oc’h aznaout ennâ un devotion hac ur gouraich dreist e oad, en assuras e tigouesse gantâ. Ar c’hrouadur Santel he songeas mui nemet d’en em brepari ; hac a bedas e dad hac e vam da rei deza levr an Aviel, o lenn pehini e tremenas un amser vras bemdez.\nAr Religius a zalc’has mad d’e bromessa, hac o veza e gavet en e zistro startoc’h eguet biscoas en e resolution, n’en devoe douët ebet na zeue e vocation abers Doue ; proposi a reas dezâ discleria e santimant d’e guerent, mæs ar Sant en disalias, en ur lavaret e teuzent d’en em opposi, hac e voa ret partial heb gouzout dare da zen ebet. Caout a rezont ul Lestr prest da sortial, pehini o rentas betec ar gouent.\nE dad hac e vam, pere n’o devoa quet guelet ar Religius pa zistroas, ha pere ne vouyen quet pelec’h e voa eet o mab, a reas e glasq partout dre ar vro, mæs Doue a bermetas na songeas den da vout d’e glasq er gouent e pehini e medo.\nQueit ha ma voa an oll e caoûn e ty e dad, ar Religius yaouanc a voa carguet a gonsolation e ty Doue, hac a jouisse eus a ur peoc’h hac ur joa pehini a ree dezâ anconec’hât an oll madou en devoa dileset er bed. Ur bligeadur quen douç a sante o cana meuleudiou an Autrou Doue, ma voa e vrassa poan pa voe ret sortial eus ar c’hœur.\nGoude beza tremenet c’huec’h vloaz er gouent, gant ur fervor admirabl, en em santas inspiret da vont da echui ar rest eus e vuez e quichen e dad hac e vam, heb en em rei da aznaout dezo, o veva evel ur paour, diaznaveet, ha dispriset. Discleria a eureu e santimant d’an tad abad, hac en em strincas d’e dreid en ur c’houlen e bermission evit accomplissa e zessein. An Abad, goude beza e emprouet ur maread amser, er permetas dezâ. Quemeret a eureu souden an hent da dy e dad ; hac, o veza cavet ur paour var e hent, e chènchas e habit gant e hini. Quentre ma velas an ty, en em laqueas var e zaoulin, en ur lavaret : va\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/42&oldid=134543 »


Soizick Aubry – Dispak\nD’ar 27 a viz Mezheven 2021 e vo eil tro an dilennadegoù rannvro ha departamant. Gant 5 listennad war ar renk e rannvro Breizh ha 4 listennad e Broioù al Liger eo niverus ar c’hinnigoù. Goude afer al Lezenn Molag […]\n26/06/2021 27/06/2021 Breizh, Keleier\nKantadoù a evezhiadennoù en arabeg a zo war Youtube, war video ar ganaouenn “La jument de Michao”, kanet gant Nolwenn Leroy. Memes mod war hini an Tri Yann. Perak ‘ta e ra kement a verzh ar ganaouenn ? Diskoulmañ […]\n04/11/2019 04/06/2020 Dudi, Fent, Keleier


sede - Wikeriadur\nAdstumm da setu.\nDirak un anv-kadarn :\nSede an ozhac'h eta o vont da gaout hennezh [...]. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 35.)\nSede bec'h, en taol-mañ, war gorf Yann adarre ! — (Troude ha Milin, Labous ar Wirionez ha Marvailhoù all, Skridoù Breizh, 1950, p. 63.)\n— [...] « sede tud amañ, leizh an ti anezho, ha ne badfent ket da selaou marvailhoù kaer ar vro ma krenfent gant ar riv ; [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 7.)\nDirak un anv-gwan pe un anv-gwan-verb :\n— « Sede kavet va gwaz ganin ; [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 97.)\n— «Sede deuet keuneud deoc'h, va mamm, da ober krampouezh. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 154.)\nDirak un adverb :\nSede neuze ar verionenn ha mont kuit ac'hano dre an hent ma oa deuet. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 142.)\nSede ma :\nSede ma voe stlapet ejened palevarzhet d' al loened, a voe laouen-bras, ha roue al loened ivez. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 45.)\nSede ma veze roet din gant va mamm va c'hoar vihan da skouer. — (Anjela Duval, Me, Anjela, Mouladurioù Hor Yezh, 2011, p. 44.)\nDirak ur raganv rener:\nSede me bremañ, va bugale, dizonet mat er wech-mañ diouzh ar stultenn am boa bet da zimeziñ ... — (Troude ha Milin, Labous ar Wirionez ha Marvailhoù all, Skridoù Breizh, 1950, p. 107.)\nSede i, sede int, sede int-i:\nAntronoz sede int-i war ar mor glas. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 60.)\nDirak ur raganv all:\nSede hemañ emberr hag o vont da guzhat en derezioù, evit ober gwelloc'h a se e dro, pa vije ar plac'h yaouank kaer o tont. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 111.).\ngalleg : voici (fr) , voilà (fr)\nAdtapet diwar « https://br.wiktionary.org/w/index.php?title=sede&oldid=324708 »\nKemmoù diwezhañ degaset d'ar bajenn-mañ d'an 4 Gen 2022, da 08:15.


Pajenn:Perrot - Bue ar Zent.djvu/912 - Wikimammenn\nPajenn:Perrot - Bue ar Zent.djvu/912\nwech c’hoaz, arôk kounnar au dud divade, e kavas en Rostren eun ti kristen da rei d’ezi repu.\nDen, avat, ’n ije kredet neuze e tizroje c’hoaz d’hec’h iliz hag e vije kinniget d’ezi, kant vla goude, kaeran enor he devoa bet biskoaz.\nEr bla 1888, eur bugel eus Rostren dent da vezan eskob Sant-Brieg, an ôtrou Bouche, a fellas d’ezan trec’hi war baroned Rostren o devoa grêt kement evit ar Werc’hez. Eun dra a vanke da rouanez Kerne : eur gurunen. An ôtrou Bouche he goulennas digant an Tad Santel ar Pab Leon XIII, hag e oe ôtreet d’ezan raktal. Pebez levenez e-touez ar gristenien ! Ne oa ket eur galon ha ne dridje o sonjal e oa deut tro ar vugale da ziskouez d’o Mamm drugarezus o anaoudegez vat hag o c’harante. Sonj a deue d’eze eus ar burzudou grêt ganti en o c’henver : en Plelauff hag en Ploerdut, diou wreg pareet, goude ne oa ken louzou ebet evite ; eun den eus Bonen, eun all eus Gronwel, eur miliner eus Plougerneve, mab eur boulonjer eus Rostren, tennet adre skilfou ar maro, rentet d’eze ar yec’hed o devoa kollet.\nEur barrad kanvou a deuas, siouaz, da veskan kemend-all a levenez : an ôtrou ’n eskob Bouche a oe galvet da zigemer eur gurunen en nenvou, arôk ma ’n evoa gallet kuruni e Vamm war an douar.\nAn ôtrou Fallières a achuas e labour, gant skoazel an ôtrou Péchoux, person Rostren.\nAn 2 a viz gouere 1900, e teuas eskob Sant-Brieg, ha seiz eskob-all gantan, da lakat war benn ar Werc’hez eur gurunen aour kinniget gant unan eus kerent an eskob maro.\nDour-bil a rê, evel en de ma oe kurunet an Itron-Varia-Wir-Zikour Gwengamp.\nDaoust da ze, ugent prosesion ha tri-c’hant beleg a oa deut d’ar gouel hag a reas endro da Rouanez Kerne eur gurunen a enor kalz skedusoc’h c’hoaz ’vit an hini a laked d’ezi war he zâl.\nAn oferen-bred a oe kanet gant an ôtrou Dubourg, eskob Moulins ; an ôtrou Olier, rener kloerdi Plouguerneve, a reas eur brezegen hag a unanas an holl galonou en harz treid ar Werc’hez. Veni, coronaberis : deut, ma vefet kurunet. Pevar beleg a zoug ar skeuden betek an ôter. Mouez au eskob a gan ar Regina Coeli :\nAlleluia ! na pebez joa\nDec’h-hu, Mamm a garante !\nPan eo achu, e krog er gurunen aour hag e pôz anezi, gant eun dorn hag a gren, war benn ar Werc’hez : « Evel ma kurunomp ac’hanoc’h war an douar, emezan, ra vefomp kurunet gant ho Mab en nenvou !\nD’abarde, an amzer o vezan deut gwelloc’h, ar prosesion a yeas er-mêz, — kaeran hini oe gwelet biskoaz en ruiou Rostren, — en eur ganan gwerziou ha kantikou. An ôtrou Eveno, rener kloerdî Sant-Jakez, a reas neuze d’ar bobl eur brezegen en brezoneg.\nBep bla, gant ar 15 a viz eost, pardon an Itron-Varia a zigas da Rostren eleiz a belerined.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/912&oldid=141232 »


Pajenn:Al Lae - Bilzic.djvu/56 - Wikimammenn\nPajenn:Al Lae - Bilzic.djvu/56\nkig ebet en ti ! » Hag alïes ar vugale a ranke mont d’o gwele gant eun tamm patatez sec’h en o c’hof. Ha du-hont, en koad Keraudren, a-is an torrod, a zo gedon ha konifled, pez a garer. Kaout a eure eun orjalenn… e higennou an neus stignet war an trêz, dindan ar c’hoad.\n— O va fôtr ! Ha ma vez tapet ?… ec’h i da galeou. Ha ni ?…\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/56&oldid=118918 »


arz, a youl vat | ur blog eo …\narz, a youl vat\nPublié le 27/06/2017 par Yann-Ber\nPa ginnigan un arvest evit netra, pe evit ur priz izel, ez eo a-wechoù sellet evel diberzhek.\nO vezañ ma c’haller ober eus ar pezh a ran ur c’halvezad arzel, ne vefe ket arz e-barzh ar pezh a ran peogwir ne c’houlennan ket ur gopr uhel a-walc’h…\nHag e vefe ar priz azon an arz ?\nRet d’ an arz ensavadurel bezañ ker, bezañ gweladus, degas ar selloù war an hini e brof d’ ar foran. Ret dezhañ bezañ a live gant al lec’h kemeret gant hon mistri er gevredigezh. Mistri a skrivan peogwir e renont war hon gwezhiañ, mistri peogwir e kenteliont dimp penaos ober.\nDre na vezañ gweladus a-walc’h, dre na glask dedennañ ar selloù, dre ar priz izel, ne vefe ket arz ar pezh a ran. Un diduamant e vefe d’ ar muiañ, un erlec’hiad d’ an arz.\nAdal pe briz, adal pe furm, adal pe vent e krog an arz ?\nChalus eo. Bac’het eo an arz e-par an alvez aze. Muzuliadus e vefe an arz diouzh priz ar c’halvezad, diouzh niver an dud e anavez da arz e metou an arz ensavadurel, diouzh niver ha pouez kevredigezhel an arvesterion ? Degemeret e vefe da arz kalvezadoù o deus ar c’hementad danvez ha labour rekis, termenadur alvezel mar bez. Pouezet ha muzuliet e vefe an arz ? Neuze an arz ensavadurel zo marc’hadourez hepmuiken.\n«Ar bloavezhiadoù labour a ‘m eus graet zo endalc’het en dresadenn-se», respont fentus graet gant n’ouzon ket pe arzour ouzh ur vaouez a gave dezhi ker ar priz goulennet diganti evit pemp munutenn tremenet d’ ober un dresadenn war un tamm doubier paper. Brabañserezh e oa, fent ? Un azon eus an arz ensavadurel a eztaole an arzour evit gwir. Unan eus an digarezioù-se da lakaat un urzhaz d’ ar bed da argas muiañniver an denion da yoc’h.\nNe gav ket din e vefe bezañt an arz e nevid an arz… Pe kavout a reer arz e nevid an arz evel forzh pelec’h all, ket nebeutoc’h, ket ouzhpenn.\nNe c’hell ket eskoriñ an arz eus al labour, rann eus ar gwezhiañ denel, padal ne c’hell ket dioueriñ al labour. Arz ne c’hell ket bezañ avat hep an oberiañ hag an niñvañ.\nPemp munutenn zo a-walc’h d’ an arz eskoriñ, ha devezhioù labour war un oberenn a c’hell lazhañ an arz.\nGauguin a lavare diouzh an oberennoù saloñs -« Flaer ar c’hwez zo ganto ». Mentet bras e oa al livadurioù-se ha peurlipet gant eurvezhioù labour diniver.\nLivadurioù Gauguin a oa disprizet, ha brudet int bet ur wech aet e nevid an arz ensavadurel.\nAn arz a oa enno avat zo eskoret e lec’h all hag a eskoro da bewech ma vo lakaet ul livadur en ur saviad rezidek dirak an dud.\nDen ne oar petra eo bet gwered an arz ganet e-serr livañ Gauguin. Anvuzuliadus eo, dizeskrivadus.\nEr c’hontrol e c’haller sur a-walc’h muzuliañ roll atoradur ar c’halvezadoù deuet digant al livour gant nevid an arz ha gant ar stuzegezh ren.\nAn arz zo e lec’h all, dibriz ha divent.\nCe contenu a été publié dans kevredigezh par Yann-Ber, et marqué avec arzoù. Mettez-le en favori avec son permalien.


Doare ober ann Amann mad - Wikimammenn\nDoare ober ann Amann mad\nDisanv (Th. de Pompery)\nJ.-P. Gadreau, 1872 (pp. 58-59).\n◄ Prezegenn, pe Sarmon Person Plou… Doare ober ann Amann mad Boed Chatal evit ar goanv ►\nGwerza a reer breman ann amann da vont e-meaz ar vro, ha beteg er broiou pella. Talvezoud a ra kals muioc’h a-baoue ma zo kement a glask war-n-han : ha koulzgoude talvezoud a rafe muioc’h c’hoaz, mar oufemp hen ober gant muioc’h a ewez hag a skiant. Na ouzomp ket, en Breiz-Izel, kemprenn ha disvlevi ann amann evel ma reer el lec’h-all, ispisial en Normandi hag en enezenn Irland, pehini a zo kichenn hag indann Bro-Saoz. Amann ann Irland, hep beza dre natur gwelloc’h eget hini Breiz-Izel, a zo gwelloc’h brudet, abalamour d’ann doare ho d-eûz tud er vro-se d’hen ober, d’hen kemprenn ha d’hen dileaza : talvezoud a ra ive, dre se, dek ha pemzek gwennek dre livr war hon hini. En Breiz-Izel, ann amann a deu da veza krenv, hag a kemer c’houez-fall en bêr-amzer. Na veskomp ket ar ribot alies a-walch, implijout a reomp dien pe tro koz, ha goude ma ve deut an amann, na ve, koulz ê laret, dileazet tamm ; al leaz chomet en-han a lake anezhan, buhan, da gemer c’houez krenv ha blaz fall.\nAnn dien na ro amann mad nemet pa ve dalc’het neubeud er pod. En hanv, ha pa ve tomder braz, e tlefac’h meska ar ribot bep eil devez, rag ann dien na hell ket em virout hirroc’h, hep trenka. Er goanv zoken ez eo a-walc’h hen derc’hel tri de bars ober ann amann. Mar ve re-ien ann dien, e viot pelloc’h o veska, ha pa ve pell-amzer o tont, na ve ket kouls ann amann. Evit kaout un domder a zoare, e renket, en amzer ar ienien , gwelc’hi ar ribot gant dour tomm hag hen souba (tremper) en ur varaz lec’h a vezo ivez dour klouar ; en hanv, en eneb, a renket gwelc’hi ar ribot hag hen souba. en dour ien. Ar ribot a renk c’hoaz bea dalc’het neat ha kempenn, ispisial pa ve en koad, hag ez int holl peurvuia.\nArabad eo meska re-vuhan, na re-goustadig : pa reer re-vuhan, ann aman a goll he vlaz hag he c’houez-vad ; a reer re-goustadig, e ve pelloc’h o tont, ha na ve ket koulz gret. Ur wez deut ann amnann, tennet al leaz euz ar ribot, tolit dour ien ebars , ha meskit c’hoaz un neubeud bennag, ha chenchit dour diou pe der gwez. Er giz-se, an amann a vezo dileazet mad. Dastumit anezhan hag hen lakit en un hanaf pe ur skudel goat, pehini a vezo neteat ha glebiet a-raok, gant dour feunteun. Gwaskit ha mêrit ann amann er skudel-se, evit tenna ann dour anezhan piz. Goude-se, n’oc’h ken da ober nemet hen astum en un tamm, evit kas d’ar marc’had.\nAdtapet diwar « https://br.wikisource.org/w/index.php?title=Doare_ober_ann_Amann_mad&oldid=74142 »\nKemmoù diwezhañ degaset d'ar bajenn-mañ d'an 6 Gwe 2015, da 18:41.


Lebensmensch (keneilez a-hed e vuhez) Bernhard, a reas war he zro e-unan pa oa o vervel, a voe Hedwig Stavianicek (1894 - 1984), ur vaouez ouzhpenn seizh vloaz ha tregont koshoc'h egetañ, a gejas ganti e 1950, ar bloaz ma varvas e vamm, ha bloaz goude marv e dad-kozh karet. Sikour anezhañ kalz a reas, ha heuliañ e vuhez evel skrivagner. Er mediaoù ne ziskoueze Thomas Bernhard e plije dezhañ nag ar wazed nag ar maouezed. Dre ma oa klañv gant ar skevent a-vihanig (torzhellegezh), e tremenas Bernhard ar bloavezhioù 1949 betek 1951 en ti-yec'hed e Grafenhof. Pleustriñ a reas evel aktour er Mozarteum e Salzburg (1955-1957) ha dedennet e voe a-viskoazh gant ar sonerezh: abalamour d'e gleñved ne c'hellas ket dont da vezañ kaner avat. War-lerc'h e oa krog da labourat e-pad ur prantadig evel kazetennr, ha goude evel skrivagner penn-da-benn.


Pajenn:Le Clerc - Ma beaj Londrez, 1910.djvu/185 - Wikimammenn\nPajenn:Le Clerc - Ma beaj Londrez, 1910.djvu/185\nsans vat. Grêt an neus gaou, eur gaou grevus, d’an dra kaer ac’h enore hon bro, d’ar frankiz al ledanan evit ar relijion.\nAr meulodi a roe d’imp vit an deio ar Pab e-unan, e gannad hag an eskibien gatolik deut davedomp eus a bell bro, a vo troet breman, dre wap, enep d’imp, ha ze ’blamour d’an dro vil, d’an dro zot, grêt gant ar Gouarnamant. O c’homzo karanteüs a vo ret o zrei war an tu yen, hag an diavezidi a zo deut d’ar C’hendalc’h a gwitao Bro-Zôz, eur galonad en o c’hreiz, eur galonad a anoaz c’houero.\nHa ’blamour da betra ? N’ê ket a dra zur evit mad ar Brotestantiez. N’omp ket evit kridi en em gavfe gwell ar relijion·ze, hini an darnvuian eus ar Zôzon, eus eur zotoni ken bras ken ne vo ket gellet ober d’he c’hê eur zell war-dre hep rann galon ha zoken hep eur zac’had mez. »\nSetu kazi penn da benn ar pez a lenned ar 14et a wengolo war an Daily Telegraph, unan eur ar journalio ar brasan (16 pajen bemde) hag ar muian lennet eus Bro-Zôz. N’eus ket eta da laret, feuket an neus an Otro Asquith n’ê ket hepken ar Gatoliked roman, mais ive al loden vrasan eus protestanted Bro-Zôz.\nSetu petra eo bean bet c’hoant da blijout d’an dornadig protestanted krog an tan en o fenn, pe gentoc’h bean bet spontet gant o blejadenno. Ze eo an neus bet grêt d’ean souzan, ha n’eo ket, evel ma zo bet laret, ar c’hoant da blijout d’an Otro Clémenceau, an hini na zeblant bean kentan ministr en Frans nemet evit ober bolante ar franmasoned. Nann, nann : ar re a rer anê al liberaled en Bro-Zôz (hag an Otro Asquith a zo unan anê) a zo re zot gant al liberte, hag o c’halon a zo plaset re\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/185&oldid=150163 »\nKemmoù diwezhañ degaset d'ar bajenn-mañ d'an 6 Meu 2019, da 18:15.


Emgann Ballon - Wikipedia\nEmgann Ballon a c'hoarvezas d'an 22 a viz Du 845 etre armeoù ar Vretoned, gant Nevenoe en o fenn, hag armeoù ar Franked renet gant Karl Voal. Eus tu ar Vretoned e oa e-tro 1000 soudard, eus tu ar Franked e oa e-tro 3000.\nEmgann Ballon, engravadur gant Jeanne Malivel, evit al levr Histoire de notre Bretagne\nPilet-krenn e voe ar Franked en emgann-se, faezhet dreist-holl gant barregezh ha troioù-brezel marc’heien Nevenoe.\nN’ouzer ket re vat pelec’h emañ Ballon. Hervez an testenioù emañ un tu bennak e-barzh ur vro c’heuniek, e-kichen Redon. Soñjal a ra d’an istorourien e c’hallje bezañ en Baen-Ballon, el lec’h anvet La Bataille.\nA-drugarez de marc'hegerezh skañv ha de gwareger war varc'h e voe trec'h arme Breizh. Ouzhpenn da-se e voe lakaet diaes an arme c'hall, rak e voen tapet er pri pa oa ar vretoned o arsellat anezho gant birroù ha goafoù.\nNevenoe tad ar vro.\nAdtapet diwar « https://br.wikipedia.org/w/index.php?title=Emgann_Ballon&oldid=1863683 »\nDernière modification le 19 Gen 2020, à 11:29\nKemmoù diwezhañ degaset d'ar bajenn-mañ d'an 19 Gen 2020, da 11:29.


Buhez ar Sent/1894/Franseza, Intanvez - Wikimammenn\nBuhez ar Sent/1894/Franseza, Intanvez\n◄ Iann Doue Franseza, Intanvez Ann daou-ugent Merzer ►\nann naved devez a viz meurs\nSANTEZ FRANSEZA, INTANVEZ\nFranseza, ganet e Rom er bloaz 1384 a dud a lignez huel, a c’hell servichout da skouer d’ar merc’hed ha d’ar gragez kristen a bep oad. O veza c’hoaz enn he c’havell, e tirolle da lenva pa ne veze ket kloz aoualc’h ann dillad var he zro, ha n’oa ket evit gouzanv goaz ebed da douch outhi. Kenta tra a zeskaz enn he bugaleach a oue offis bihan ar Verc’hez, ha d’ann oad a unnek vloaz e reaz he zonj da jom bepred guerc’hez he-unan. Mes he zad a falvezaz d’ezhan a-grenn he dimezi da eunn dijentil iaouank ha pinvidik, ha Franseza a zentaz petra bennag m’oa kontroliet-braz gant ann dra-ze.\nEur vech dimezet, e poaniaz da genta da anaout doare he fried ha da ober he volontez e peb tra ha var ann heur ; rak kredi a rea e tlie suja d’ezhan ato evel d’ann hini a zalc’he enn he c’henver plas ann Aotrou Doue. Setu perak ne varc’hate ket evit lezel he fedennou hag he devosionou a dreuz pa veze galvet ganthan da ober eunn dra all bennag, ha Doue a ziskouezaz dre eur mirakl kaer ar mirit e devoa o senti ker buhan.\nEunn devez m’edo enn he c’hambr, ez ejot a berz he fried da lavaret d’ezhi diskenn. Diskenn a eure raktal a greiz lavaret eunn antiphonenn euz a offis ar Verc’hez. O veza distroet d’he c’hambr goude beza great ar pez a felle d’he goaz, n’e doa ket bet c’hoaz a amzer da achui ann antiphonenn pa oue galvet adarre da zont d’ann traon. Kerkent e tiskennaz heb kas ann antiphonenn da benn, hag ann dra-ma a erruaz betek peder guech dioc’htu. Hogen, pa bignaz varlaez evit ar bederved vech, e kavaz ann antiphonenn e devoa lezet a dreuz skrivet gant eunn eal e lizerennou aour.\nGoude he eured, ar Zantez a ieaz da jom da di he zud kaer, hag eno ez oa kalz mevellien ha kalz plac’hed. Franseza a rea stad anezho holl evel pa vijent bet breudeur ha c’hoarezed d’ezhi, ha pa gouezent klanv, ec’h entente outho he-unan. Mes, a hent all ive, ne esperne netra evit ho c’helenn, evit ober d’ezho beza aketuz d’ho deveriou a relijion, evit lakaat ar peoc’h hag ar garantez kristen da ren bepred enn ho zouez. N’e devoa damant da zen, nag aoun rak netra, pa veze leac’h da viret na vije offanset Doue enn he zi pe roet tro d’ar re all d’hen offansi; neuze d’he zro e rea he mestrez d’he fried. Eunn droiad, hema en doa bet eul levr fall digant unan euz he vignouned. Kerkent ar Zantez a ia goustadik da lamet al levr euz a dre he zaouarn, ha goudeze e stlap anezhan enn tan kaer en devoue he goaz grougnal ha skandalat.\nFranseza e devoue meur a grouadur, mes ne anavezer nemed tri anezho : Iann-Vadezour, Iann-Avieler hag Agnes. Iann-Vadezour a jomaz beo varlerc’h ar re all, a zimezaz hag en devoue bugale d’he dro. Iann-Avieler a varvaz evel eur zant d’ann oad a nao bloaz. O veza kouezet klanv, e c’houlennaz ar belek, ha goude beza resevet ann absolvenn, e lavaraz d’he vamm : « — Me zo o vont da velet Doue d’ar baradoz ; roit d’inn eta ho pennoz diveza. » Prest goude, e tremenaz ha ker buhan eur verc’h vihan euz ann ti all, hag hi dilavar pell a ioa, a lavaraz enn eunn taol kount : « — Sell ! sell ! ene Avielerik o nijal d’ar baradoz e kreiz etre daou eal ! »\nA benn bloaz goude, Iann-Avieler en em ziskouezaz dirak Franseza gant eur sklerijenn gaer enn dro d’ezhan, hag enn he gichen ez oa eunn all hag a ioa c’hoaz skedusoc’h evithan. Kounta a eure d’he vamm edo enn env etouez ann arc’helez. « — Mes hema, emezhan, enn eur gomz euz ann hini a ioa enn he gichen, hema a zo c’hoaz dreist on-me. Hema a zo eunn arc’heal a zigas Doue d’ehoc’h, va mamm, evitho tiouall ha beza ho koumpagnoun epad ann nemorant euz ho puez. Me avad a deu da gerc’hat va c’hoar Agnes. »\nAgnes a ioa neuze o ren he femp bloaz. Koueza a reaz klanv hag heb dale ez eaz ive da gaout he breur d’ar baradoz. Setu aze ar frouez hag ar rekoumpans euz ann deskadurez kristen a roe ar Zantez d’he bugale azalek ann oad ann tenera. Ann arc’heal a ioa bet digaset d’ezhi a berz Doue gant he mab Avieler n’he c’huiteaz mui betek he maro. Ann arc’heal-ze en devoa furm eur bugel nao bloaz, hag he viskamant a ioa guenn-kann evel ann erc’h.\nFranseza a vevaz daou-ugent vloaz gant he fried heb na oue morse ann distera trouz, nag ann distera kasouni entrezho. Goude maro he goaz ec’h en em dennaz enn eur gouent a ioa bet savet ganthi e Rom evit ar merc’hed hag ann intanvezed iaouank o devoa c’hoant d’en em rei holl da zervich Doue, heb ober ar veuiou a ra al leanezed. Eno e varvaz leun a veritou er bloaz 1440, oajet a c’houec’h vloaz hag hanter-kant.\nEpad ann daou-ugent vloaz m’e deuz bevet gant he fried, santez Franseza e deuz great ato he volontez e peb tra ha var ann heur ; setu perak n’ez euz bet biskoaz etrezho ann distera trouz nag ann distera kasouni. Ar Zantez e deuz poaniet, er memes amzer, da zelc’her urs vad enn he zi heb damant ebed da zen, ha da zevel he bugale e doujans hag e karantez ann Aotrou Doue. Setu aze petra dleit da ober ive, gragez kristen, mar oc’h euz c’hoant da veva e peoc’h ha d’en em zantifia er stad a briedelez.\nAdtapet diwar « https://br.wikisource.org/w/index.php?title=Buhez_ar_Sent/1894/Franseza,_Intanvez&oldid=22908 »\nKemmoù diwezhañ degaset d'ar bajenn-mañ d'an 15 Mez 2011, da 17:08.


Un den a oa bet gwelet o skeiñ gant ur vaouez, skwar ar C’haraïb, e Sant-Maloù e miz gwengolo. Ur gwir saead keuneud ! Met piv e oa ar vaouez hag ar paotr-se eta ?\n« Kamaladed kleiz » e oant. Un tunizian o vevañ e Breizh abaoe bloavezhioù eo ar paotr. E Tunizia en doa ur wreg hag e Breizh ur wreg kleiz. Reklem a reas e teufe e wreg a-drugarez d’al lezenn war ar strollañ familhoù. Asantet en doa ar Stad gall evel just ha setu ar wreg o tegouezhout e Sant-Maloù. Ya met ne oa ket mat d’an hini kleiz hag a gemeras kaz ouzh ar wreg ofisiel. Betek dont da glask gwelet anezhi gant ar c’hoant disachañ pep tra dezhi.\nA-benn ar fin ne erruas ket betek dor he c’henamourouzez. Tapet e voe gant he gwaz war parkva e savadur ha skoet dirak tout an dud. Ur gwiskad bazhadoù ! Ne oa ket evit analiñ ken hervez testoù.\nKondaonet eo bet ar paotr dimeurzh 11 a viz genver evit kement-mañ. 12 mizvezh toullbac’h gant 8 mizvezh gant goursez. Ha mont a raio en toull-bac’h ar Maghrebian ? N’eo ket sur, ne oa ket dirak ar barner d’e brosez memes. O rouzañ en tu-all d’ar mor Kreizdouarel ?\nN’eo ket bet lavaret netra gant ar c’hevredigezhioù feminist eus Bro Sant-Maloù.\nfeulster ouzh ur vaouez


Kaozeal:Tired etre div lizherenn - Wikipedia\nKaozeal:Tired etre div lizherenn\npennad da adwelet penn-da-bennNeal (Kaozeal) 14 Ebr 2007 da 09:35 (UTC)\nFrazennig da lemel:\n"E katalaneg e vez lakaet ur pik etre div lizherenn."\nAbeg: n'eus netra da welet an tired deskrivet amañ nag dre e stumm na dre e implij gant ar poent kreiz implijet etre daou <l> nemetken (d.s. coŀlegi; "skolaj") e katalaneg evit diskwel e rank bezañ distaget hir ar gensonenn-se ([l:]) disheñvel diouzh an divc'hrafenn <ll> distaget [ʎ] (d.s. illa; "enezenn").\nHoc'h alioù mar plij.\nNeal (Kaozeal) 28 Gou 2007 da 11:40 (UTC)\nEchu ganin: lezel a ran al lec'h d'an Alier Meur. Bianchi-Bihan 28 Gou 2007 da 11:44 (UTC)\nSetu ar pezh a blij din. Goulennet e vez groñs ganit kaozeal a-raok kemmañ ha pa vez goulennet da ali ouzhit (hag ouzh ar re all evel-just) ne respntez nemet "echu ganin". N'out ket rediet da glask reiñ abegoù evit displegañ da dibaboù na da labourat evel-just. Klask a ran un tammig souzhus memestra da emdalc'h - goulenn koazeal ha nac'hañ koazeal war un dro. Neal (Kaozeal) 28 Gou 2007 da 11:57 (UTC)\nPoent kreiz a vefe poent krec'h, ma vefe graet gant an droidigezh reizh. Bianchi-Bihan 28 Gou 2007 da 13:13 (UTC)\nperak 'ta? N'eo ket ganin m'eo bet savet ar penand-se. M'ac'h eus un dra bennak da lâret diwar e benn e vefe mat e lakaat ivez war ar bajenn gaozeal stag outañ.Neal (Kaozeal) 28 Gou 2007 da 13:22 (UTC)\nAdtapet diwar « https://br.wikipedia.org/w/index.php?title=Kaozeal:Tired_etre_div_lizherenn&oldid=198330 »\nKemmoù diwezhañ degaset d'ar bajenn-mañ d'an 28 Gou 2007, da 13:22.


Brezhoneg, yezh varv ? - Culture Breizh\nE deroù miz Genver en doa disklêriet Pierre Maille, prezidant kuzul-departamant Penn-ar-Bed, en ur pennad-kaoz gant ar gazetenn Ouest-France, « le breton a déjà disparu en tant que langue d’usage, à part pour un nombre réduit de locuteurs. »\nAbalamour da se, emezañ, n’en deus ket departamant Penn-ar-Bed da ober muioc’h evit ar brezhoneg. Trawalc’h a vefe gant ar pezh a vez graet betek-henn: gant ur budjed 2,2 vilion a euroioù, digemm abaoe meur a vloaz, e vez skoazellet ar c’helenn, dreist-holl, dre skoaziadennoù da gevredigezhioù eus an departamant. N’en defe ket departamant Penn-ar-Bed, hervez Pierre Maille, da glask ober eus ar brezhoneg ur yezh implijet muioc’h er vuhez, evel ma vez graet evit yezhoù evel ar c’hembraeg pe ar c’hatalaneg, emezañ c’hoazh.\nUn tamm reuz\nUn tamm reuz o deus graet ar c’homzoù-se e Penn-ar-Bed. Ret eo lavaret ivez e teu ar c’homzoù-se goude ma vefe bet kren-net ar skoazell roet d’ar brezhoneg gant an departamant-se ha ne gresk ket ken ar sammad arc’hant lakaet evit ar brezhoneg e budjed an departamant abaoe un nebeud bloavezhioù. E diskar-amzer 2012, da skouer, e oa bet divizet gant ar c’huzul-departamant paouez da arc’han-tañ ar Glaskerien ha Treizherien Soñjoù, a laka ar vugale a zesk brezhoneg er skol e darempred gant tud deuet a zo ar brezhoneg o yezh kentañ. Hag en diavaez eus tachenn ar skolioù (Diwan, kentelioùigoù e klasoù zo, er skolioù kentañ derez), ne ra ket an departamant kement-se a draoù evit ar brezhoneg, estreget lakaat enskrivadurioù e brezhoneg war ar panelloù-hent.\nE-touez an dud o deus respontet da zisklêriadennoù Pierre Maille hag a zo bet embannet o c’homzoù a-wel d’an holl, e c’haller menegiñ Charlie Grall, eus Karaez, en deus skrivet e oa komzoù prezidant Penn-ar-Bed « un taol kontell ouzhpenn » da ziskar ar brezhoneg. Lizhiri all zo bet kaset da Bierre Maille c’hoazh: gant Andrev Lavanant, prezidant kozh Diwan, gant Div Yezh, gant Kevre Breizh, gant Ai’ta… An holl anezho o kavout abeg e komzoù prezidant ar c’huzul-departamant hag o c’houlenn ur politikerezh mennet da gas hor yezh war-raok. Ha goulenn a rae Andrev Lavanant ivez daoust ha komz a rae Pierre Maille en e anv personel pe en anv dilennidi all an departamant, rak n’eus bet diviz ebet war se e-touez izili ar c’huzul-departamant. Un tammig manifestadeg a oa bet aozet war ar prim ivez dirak ti an departamant da-geñver abadenn an hetoù, d’ar 17 a viz Genver.\nSoñjoù ar bolitikourien\nE-touez ar bolitikourien avat n’eus ket bet kement a dud o sevel o mouezh. « Komzoù mezhus » a rae UDB eus komzoù Pierre Maille, met n’hon eus ket gwelet pennadoù embannet gant strolladoù politikel oc’h embann sklaer ur soñj disheñvel diouzh ar c’homzoù-se. Un den avat en deus kemeret ar gaoz en un doare sklaer war ar poent-se: Andrev ar Gag, kuzulier kozh kanton Daoulaz, hag a oa karget eus ar brezhoneg er c’huzul-departamant etre 1998 ha 2011. Hervezañ ez eus bet graet traoù mat en amzer dremenet met bremañ eo sac’het an traoù, n’eont ket war-raok ken, abalamour ma n’eus « den ebet ken » karget eus teuliad ar brezhoneg en departamant. En emvod ar c’huzul, e miz C’hwevrer e oa bet lakaet ar gaoz war budjed ar brezhoneg ha difennet e oa bet ar politikerezh a zo bremañ gant an departamant gant div zilennadez eus ar Strollad Sokialour: Maryvonne Blondin ha Chantal Simon-Guillou. Ne oa bet klevet nemet kuzulierez Brieg, Yvonne Guillou (UMP), o kavout abeg e komzoù Pierre Maille hag o tisklêriañ « vous reléguez le breton au rang de relique. »\nPrientiñ digresk ar skoaziadoù ?\nEn em c’houlenn a c’haller petra a felle da Bierre Maille lavaret en e bennad-kaoz gant Ouest-France. Met pa weler en doa divizet departamant Penn-ar-Bed paouez da arc’hantañ ar Glaskerien ha Treizherien Soñjoù e 2012, pe ar skoazelloù d’an embann pe d’ar c’hoariva e brezhoneg, er bloavezh-se ivez, e c’haller soñjal e klask en em zidamall, ha reiñ abegoù evit digreskiñ ar skoazell d’ar brezhoneg, bremañ ha marteze muioc’h c’hoazh en amzer da zont.\nTennet eo ar pennad-se eus ar gelaouenn Bremañ, ar gelaouenn viziek hollvrezhonek. Klikit war al liamm-se evit koumanantiñ da Vremañ.\n← Quel temps fait-il en Bretagne ?\n« .BZH » La Bretagne dispose de sa propre extension internet ! →


Pempvet Republik c'hall - Wikipedia\nPempvet Republik c'hall\n(Adkaset eus Vvet republik)\nAr Pempvet Republik eo ar renad republikan o ren e Bro-C'hall abaoe ar 5 a viz Here 1958, hervez Bonreizh 1958. Kemeret he deus lec’h ar Pevare Republik a oa bet savet e 1946.\n1.2 Roll prezidanted ar Vvet republik\n2 Hiziv an deiz\n2.1.1 Ar galloud lezennel\n2.1.2 Ar galloud seveniñ\n2.1.2.1 Boujedenn ar brezidantelezh\n2.1.3 Ar galloud barn\n2.2 Strolladoù politikel\n2.2.1 Tu-kleiz pellañ\n2.2.5 Tu-dehou diseurt\n2.2.6 Tu-dehou pellañ\nRoll prezidanted ar Vvet republikAozañ\nRené Coty, diwezhañ prezidant ar IV Republik e oa bet ha ne echuas e garg nemet d’an 8 a viz Genver 1959.\n1. Charles de Gaulle : 8 a viz Genver 1959 – 28 a viz Ebrel 1969, kentañ prezidant dilennet dindan ar Vvet Republik, dre vouezhiadeg hollek dizeeun (strollad dilennerien vras), ha goude e 1962 dre vouezhiadeg hollek eeun hag addilennet e 1965.\nAlain Poher : 28 a viz Ebrel betek 20 a viz Mezheven 1969 (e karg da c’hortoz)\n2. Georges Pompidou : 1969-1974 (tremenet e-pad e brezidantelezh)\nAlain Poher : 2 a viz Ebrel betek 24 a viz Mae 1974 (e karg da c’hortoz)\n3. Valéry Giscard d'Estaing : eus ar 27 a viz Mae 1974 d'an 21 a viz Mae 1981\n4. François Mitterrand : 1981-1995\n5. Jacques Chirac : 1995-2007\n6. Nicolas Sarkozy : 2007-2012\n7. François Hollande : 2012-… ?\nHiziv an deizAozañ\nAr galloud lezennelAozañ\nAr galloud seveniñAozañ\nBoujedenn ar brezidantelezhAozañ\nDa-heul an adreizhadennoù a sell ouzh boujedenn ar stad, lakaet eo bet paeañ gant boujedennn mont en-dro an Élysée kredoù na oant ket en e zamani a-raok. Ar memes pennaenn a ren hag evit boujedennoù ar strollegezhioù lec'hel gant an digreizennañ. Bez e oa eus an dispignoù a-raok met treuzkas a ra ar stad anezhe gant peadra da dalañ oute. Degouezhet eo ar c'hemoù meneget dindan prezidantelezh Jacques Chirac.\nSammad (milionoù euro)\nMammenn : Quid 2005\nAr galloud barnAozañ\nSellet ivez ouzh ar rummad Strolladoù politikel Frañs\nBro-C'hall zo ur vro e lec'h ma'z eus meur a strollad aotreet. Ar re bennañ zo :\nStourm Micherour : anv an Unvaniezh komunour etrebroadel (UCI). Diwanet eo an UCCI diwar ur rann eus ar IV etrebroadel c’hoarvezet e 1939. Ur strollad trotskour eo eta. Arlette Laguiller, e zanvez-prezidantez he deus bet 1,34% eus ar mouezhioù en dilennadegoù diwezhañ evit ar brezidantelezh.\nKevredad Komunour Dispac'helour (LCR) : strollad trotskour ezel eus ar IV etrebroadel. Skarzhet eo bet e izili eus ar PCF e 1966. e zanvez-prezidant, Olivier Besancenot, en deus bet 4,08% eus ar mouezhioù en dilennadegoù diwezhañ evit ar brezidantelezh.\nStrollad al labourerien (PT) : rannadenn drotskour eus 1952 zo ezel eus ar IVetrebroadel. e zanvez-prezidant e 2007, Gérard Schivardi, en deus bet 0,34% eus ar mouezhioù en dilennadegoù diwezhañ evit ar brezidantelezh.\nStrollad Sokialour Gall : hêr an SFIO eo. Savet eo bet er stad m’emañ gant François Mitterrand. E sekretour kentañ zo François Hollande. E zanvez-prezidantez e 2007 a oa Segolen Royal. Houmañ he deus bet 25,87% eus ar mouezhioù, ha degouezhet eo e-giz-se en eil renk goude danvez-prezidant UMP Nicolas Sarkozy. Mont a reas d’an eil tro hag e voe koll gant 46,94% eus ar mouezhioù.\nLuskad Republikan ha Keodedour renet gant Jean-Pierre Chevènement\nAr Re C'hlas : strollad ekologour a-gleiz. E zanvez-prezidantez eus 2007 a oa Dominique Voynet, he deus bet 1,57% er c’hentañ tro.\nStrollad Radikal an Tu-kleiz : diwanet eo ar strollad-mañ diwar rannadur, e 1971, ar Strollad radikal-sokialour a oa strollad Georges Clemenceau (prezidant ar c’huzul e-pad ar Brezel bed kentañ). Ar strollad-se a oa ar c’hentañ hini da ginnig da zilennadegoù 2002 un danvez-prezidantez a orin eus Gwiana, Christiane Taubira.\nStrollad Komunour Gall : goude bezañ bet e barr e vrud goude an Eil brezel bed ez eo koazhet niver e zilennerien abaoe 1981. E zanvez-prezidantez e kentañ tro an dilennadegoù e 2007, Marie-George Buffet he deus bet 1,93% eus ar mouezhioù.\nAn UDF : krouet gant Valéry Giscard d'Estaing, ez eo renet ar strollad-se gant François Bayrou hiziv. Hemañ en deus bet 18,57% e kentañ tro an dilennadegoù e 2007. Dont a rea da vezañ ar MoDem e fin devezh eil tro an dilennadegoù prezidantel e 2007.\nLuskad Demokratour (pe MoDem) : krouet gant François Bayrou da-heul dilennadegoù 2007\nAr C’hreiz nevez : krouet gant izili eus UDF zo e tu-gounid ar prezidant, goude krouidigezh al Luskad Demokratour.\nUnvaniezh evit ul Luskad Poblel : krouet gant Jacques Chirac goude bezañ bet addilennet e 2002 diwar an RPR, a oa e-unan hêr an UNR savet gant ar Jeneral de Gaulle, Ar strollad-se, awenet gant mennozhioù de Gaulle a zifenn mennozhioù frankizour. Nicolas Sarkozy eo e brezidant. Hemañ zo deuet da vezañ prezidant ar Republik abaoe ar 16 a viz Mae 2007 goude bezañ bet gounezet an dro gentañ eus an dilennadegoù (31,18% eus ar mouezhioù) hag an eil (53,06% eus ar mouezhioù) e 2007 a-enep danvez-prezidantez ar Strollad Sokialour Gall Segolen Royal.\nStrollad Radikal valoisien : ar c’hoshañ strollad politikel gall, krouet e 1901, renet a-gevret gant André Rossinot ha Jean-Louis Borloo. Ur strollad gant mennozhioù republikan, lik ha sokial, kevredet gant UMP eo ha fellout a ra dezhañ bezañ e du sokial.\nCPNT zo ur strollad a zifenn an aferioù a denn d’ar vuhez war ar maez, ar chase, al labour-douar, ar pesketaerezh. Krouet e 1989 ez eo renet gant Jean Saint-Josse (Danvez-prezidant e 2002 en doa bet 4,25% eus ar mouezhioù). E zanvez-prezidant e 2007, Frédéric Nihous, en deus gounezet 1,15% eus ar mouezhioù\nTalbenn broadel : strollad eus an tu-dehou pellañ renet gant Jean-Marie Le Pen, en deus bet 10,44% eus ar mouezhioù e kentañ tro an dilennadegoù e 2007.\nMNR : strollad eus an tu-dehou pellañ, rannadur diwar an hini kent, renet gant Bruno Mégret.\nLuskad Evit Frañs : strollad riegezhour, renet gant Philippe de Villiers, en deus bet 2,23% eus ar mouezhioù e kentañ tro dilennadegoù 2007\nLe droit constitutionnel de la V République / Michel Lascombe - Paris : L'Harmattan, 2006 \nDocuments pour servir à l'histoire de l'élaboration de la constitution du 4 octobre 1958 / 4 Tomes / Comité national chargé de la publication des travaux préparatoires des institutions de la V République, Dir. Didier Maus - La Documentation Française, Paris. Sur le site de la Documentation Française\nDisklêriadennn gwirioù Mab-Den hag ar c'heodedour hag ar rakprezeg da Vonreizh ar Pevare Republik o deus un dalvoudegezh bonreizhel er Pempvet Republik.\nLec'hienn Michel Lascombe\nHoll dilennadegoù ar Vvet Republik Ina Archives Télé\nPoltred ha diverradenn buhez ar brezidanted war lec'hienn ofisiel ar brezidantelezh\nAgit-Log Un heuliad rendaeloù diwar bonreizh ar Pempvet Republik.\nAdtapet diwar « https://br.wikipedia.org/w/index.php?title=Pempvet_Republik_c%27hall&oldid=1861285 »\nDernière modification le 5 Gen 2020, à 19:28


Automáticos y Diferenciales (9)\nNegocios y oficinas (9)\nABB EPIS (9)\nAutomáticos tres polos curva C\nINT.AUT. EP 60 3P 06A CURVA C 6KA\nINT.AUT. EP 60 3P 10A CURVA C 6KA\nINT.AUT. EP 60 3P 16A CURVA C 6KA\nINT.AUT. EP 60 3P 20A CURVA C 6KA\nINT.AUT. EP 60 3P 25A CURVA C 6KA\nINT.AUT. EP 60 3P 32A CURVA C 6KA\nINT.AUT. EP 60 3P 40A CURVA C 6KA\nINT.AUT.EP 60 3P 50A CURVA C 6KA\nINT.AUT.EP 60 3P 63A CURVA C 6KA


Brezel Vendée - Wikipedia\nBrezel Vendée ( e galleg: La guerre de Vendée) eo an anv roet d'ar brezel diabarzh a oa bet etre ar roueelourien (ar re Wenn) hag ar Republikaned (ar re C'hlas) e kornôg Bro-C'hall etre bloavezh I ha bloavezh IV an Dispac'h gall (etre 1793 ha 1796).\nKartenn ar Vendée militaire\nLiammet don eo, ha kemmesket alies, gant ar chouanerezh. Hollad an daou stourmad-se a vez graet anezho a-wechoù « Guerres de l'Ouest » e galleg. Ar chouanerezh a oa bet war ribl dehoù al Liger, padal emsavadeg ar Vendée a oa war ar riblenn gleiz. Vendée militaire a vez graet eus an tiriad emsavet e su ar stêr.\nEvel e pep korn eus Bro-C'hall, ar Vendée a oa bet ul lec'h emsavadegoù peizanted etre 1789 ha 1792. An diforc'h bras a vo adal 1793 gant an emouestladenn veur ret evit al lu. An emsavadeg, anavezet ivez evel insurrection vendéenne, a oa kroget da vat. Da gentañ e oa anezhi un emsavadeg peizanted klasel met goude-se e oa aet war-zu un emsavadeg enep-reveulzier.\nLedet war tri bloaz, ar brezel a oa bet lies. Goude ur mare a peoc'h e nevez-amzer 1795. Echuet e oa e penn-kentañ ar bloavezh 1796, bez e oa bet tro 200 000 den lazhet ha kalz distrujoù.\nGwerenn-iliz e Petit-Luc o taolenniñ soudarded ar Republi c'hall o lazhadegañ poblañs ar gêriadennig\nUr mare eo eus an Dispac'h gall a zegas tabut c'hoazh, dre an niver uhel a drevourien lazhet hag al lazhadegoù sevenet a-bep tu.\nLazhadeg Machecoul, tud ar Vendée o devoa lazhadeget republikaned ar gêr\nBrezel ar Vendée hiziv-an-deizAozañ\nBev eo c'hoazh ar brezel drastus-se. Simbol plakennoù an otoioù eus Vendée da skouer a zo hiziv-an-deiz reoù eus mare ar rouantelezh adsavet, kalon sakret Jezuz-Krist hag ar ger-stur liammet Utrique fidelis (Leal kement da unan evit an hini all)\nLod tus eus Vendée a c'houlenn e vefe lakaet da dalvezout ur gouennlazh eus tud Vendée e-pad an Dispac'h gall, dreist-holl e-pad mare ar Spont bras/ Brezel ar Vendée. Betek-henn n'eo ket bet degemeret dre lezenn.\nAdtapet diwar « https://br.wikipedia.org/w/index.php?title=Brezel_Vendée&oldid=1879961 »\nDernière modification le 29 Mez 2020, à 08:31\nKemmoù diwezhañ degaset d'ar bajenn-mañ d'an 29 Mez 2020, da 08:31.


Rajasthan pe Rājasthān (राजस्थान en hindi) zo unan eus stadoù India. Ar stad ec'honañ eo (342 239 km²). met n'eo ket an hini bobletañ, rak dezerzh Thar a c'holo ul lodenn vat anezhi, er c'hornôg (56,47 milion a dud e 2001).\nEn-dro dezhi emañ Gujarat er c'hreisteiz, Pakistan er reter, Madhya Pradesh er gevred, Uttar Pradesh ha Haryana er biz, ha Panjab en hanternoz. Jaipur, Jodhpur, Ajmer, Kota, Bikaner, Udaipur eo ar c'hêrioù brasañ. Kêr-benn ar stad eo Jaipur.\nSavet e voe stad Rajasthan e miz Meurzh 1949, pa voe unanet stadoù priñsed zo, evel Rajputana, Jaipur, Jodhpur... E 1956 voe astennet un tamm.\nTost da 90% eus annezidi ar stad a gaoze hindi, pe kentoc'h ur rannyezh anezhañ, ar rajasthani. E-mesk ar re all e kaver dreist-holl tud a gomz bhili (5,0 %) hag urdu (2,2 %).\nWar dachenn ar relijion, 88,8% eus annezidi Rajasthan a bleustr an hindouegezh, 8,5% an islam, 1,4% ar sikhegezh ha 1,2% ar jainegezh.\nGouarnamant stad Rajasthan -\nBurev Touristerezh Rajasthan\nAdtapet diwar « https://br.wikipedia.org/w/index.php?title=Rajasthan&oldid=1948279 »


Kevredigezh Kembre-Breizh: Enezenn da werzhañ\nEnezenn da werzhañ\nEnezenn Sili (‘Sully’ e saozneg), 450 metr diouzh aod Bro Morgannwg zo da werzhañ. 14.5 devezh-arat eo an enezennig ha prest eur da sellet ouzh kinnigoù en tu all da £1.25 milion. Un tu koll zo avat, rak n’eo ket aotreet sevel batimantoù eno, ha nemet e-pad un eur, a-raok an tre, hag e-pad un eur goude, ne c’haller mont betek enni war ar chaoser he stag ouzh an douar-bras.\nAn enezenn zo ur repu evit spesadoù plant ha n’int ket stank er c’horn-se, orkideen ar wenanenn - evel-se eo anavezet e kembraeg, da nebeutañ - (Ophrys apifera), da skouer, hag en dourioù tro-dro e vez kavet moru, merlanked, kizhier-rous, sili-mor ha draeneged.\nMar karfec’h gwelet pegen kaer eo an enezenn, a-raok pellgomz da Chris John and Partners, an hanterourien e Kerdiz a zo ouzh he gwerzhañ, e welfec’h anezhi war Flickr:\ntagioù endro, Morgannwg, Ynys Sili


ober buhez da unan bennak - Wikeriadur\nSavet diwar ar verb ober, an anv-kadarn buhez, an araogenn da hag unan bennak\nober buhez da unan bennak /Distagadur ?/\nHeskinañ unan bennak oc'h ober dezhañ bezañ gwalleürus\nSiwazh, ne veze ket kelennet ar brezhoneg e kloerdi Landreger, met da vihanañ kammed na gant den ne veze graet buhez d'an neb a felle dezhañ komz hon yezh. — (Jarl Priel, Va Zammig Buhez, Al Liamm, 1954, p. 60.)\nA-hend-all ne chomas ket gwall bell d'ober buhez dimp, ... — (Jarl Priel, Amañ hag Ahont, Al Liamm, 1957, p. 18.)\nEveljust, paotred Mari Robin, ken stank e pep lec'h ne vefent ket en arvar da vezañ gloazet pe lazhet, a selle berr ouzh-se hag a rae buhez d'an ostizien na sentent ket ouzh ar reolenn. — (Jarl Priel, Amañ hag Ahont, Al Liamm, 1957, p. 33.)\nMet koll amzer a raen ha kenderc'hel a reas va gwreg d'ober buhez d'an apotiker, [...]. — (Jarl Priel, An Teirgwern Pembroke, Al Liamm, 1959, p. 16.)\n[...], ne dalv ket ar boan ober buhez d'Izabel evit un dra vunut na lakafe ket ur c'hazh da zistrevial. — (Jarl Priel, An Teirgwern Pembroke, Al Liamm, 1959, p. 190.)\nbezañ war gorf unan bennak\nober gwall vuhez da unan bennak\nterriñ e vuhez da unan bennak\nuzañ e vuhez da unan bennak\nmener la vie dure à quelqu'un (fr)\npersécuter quelqu'un (fr)\nAdtapet diwar « https://br.wiktionary.org/w/index.php?title=ober_buhez_da_unan_bennak&oldid=318521 »\nKemmoù diwezhañ degaset d'ar bajenn-mañ d'an 17 Gou 2021, da 08:15.


Holmiom - Wikipedia\nUn elfenn gimiek eo an holmiom ; Ho eo e arouez kimiek, 67 e niver atomek ha 164,930 e dolz atomek.\nDisproziom – Holmiom – Erbiom\nNiver atomek 67\nTolz atomek 164,930\nDasparzh an elektronoù : 2, 8, 18, 29, 8, 2\nTredanleiegezh 1,23 (Skeul Linus Pauling)\nGremmoù ionadur 1 : 580,986 kJ/mol\n2 : 1 138,526 kJ/mol\n3 : 2 203,723 kJ/mol\n4 : 4 100,623 kJ/mol\nSkin atomek 230 pm\nSkin kenamsav 179 pm\nDouester (≈20°C) 8,797 g/cm3\nTeuzverk 1 472°C\nBervverk 2 700°C\nTredanharzusted 814 nΩ•m (e 20°C)\nE 1878 e voe dizoloet an holmiom gant ar gimiourien suis Marc Delafontaine ha Jacques-Louis Soret e Geneva, dre spektrografiezh.\nEn hevelep bloavezh e voe dizoloet ivez gant ar c'himiour svedat Per Teodor Cleve, pa oa o labourat war okisidenn erbiom. Div elfenn a gavas : unan vrun, a anvas holmia diwar anv latin Stockholm, hag unan wer a anvas thulia a oa tuliom oksidet.\nDen ne oar piv zo deuet a-benn da gaou holmiom glan, rak disproziom a oa c'hoazh da vezañ didoueziet diouzh an holmiom a oa bet studiet.\nUr metal eo an holmiom ; kemmañ a ra e liv hervez ar gouloù : melen eo e gouloù an deiz, ruz-orañjez dindan gouloù triliv (glas + gwer + melen). Govelius a-walc'h eo, da lavaret eo e c'haller e bladañ a-daolioù mailh.\nFerromagnetek eo an holmiom e gwrezverkoù yenoc'h eget -254,15°C : treiñ a ra da warell. Kewarellek eo en 20°C, da lavaret eo e vez desachet gant ur warellvaez diavaez.\nBuan e tazgwered an holmiom gant dour zomm, gorrekoc'h gant dour yen :\n2 Ho [k] + 6 H2O [d] → 2 Ho(OH)3 [dz] + 3 H2 [g] \nDilufrañ gorrek a ra an holmiom en aer, hag aes eo e lakaat da zeviñ :\n4 Ho + 3 O2 → 2 Ho2O3 (trioksidenn holmiom)\nAes ivez eo dileizhañ an holmiom en drenkenn sulfurek :\n2 Ho [k] + 3 H2SO4 [dz] → 2 Ho3+ [dz] + 3 SO42- [dz] + 3 H2 [g]\nGant an holl halogenoù, aroueziet amañ dre X, e tazgwered Ho pa vez tommoc'h eget 200°C :\n2 Ho [k] + 3 X2 [g] → 2 HoX3 [k]\nUn izotop hepken eus Ho a gaver en natur : Ho-165.\nSkinizotopoù skinoberiek zo bet kevanaozet, 163Ho o vezañ an hini stabilañ gant un hanter-vuhez a 4 570 bloavezh.\nIzotopoù stabilañ an holmiom\n163Ho kevanaozet 4 570 bloavezh 163Dy\n164Ho kevanaozet 29 mn 164Dy\n165Ho 100 stabil, 98 neutron\n166Ho kevanaozet 26,763 eurvezh 166Er\n167Ho kevanaozet 3,1 eurvezh 167Er\nGwarelloù eo arver pennañ an holmiom, peogwir ez eo ar metal muiañ-gwarellek en natur ; gantañ e c'haner ar gwarellvaezioù kreñvañ.\nHolmiom a implijer er barrennoù a reoilh al lonkañ neutronoù er c'hreizennoù derc'hanel.\nLaseroù a farder gant Ho, evit bezañ arveret er vezegiezh (surjianerezh an dent hag an daoulagad) hag e greanterezh al luc'hedañvoù.\nE greanterezh ar gwer ez implijer holmiom da reiñ livioù melen pe ruz. Da stalonañ ar skalfadluc'hventerioù e talvez ar gwer-se ivez.\nAdtapet diwar « https://br.wikipedia.org/w/index.php?title=Holmiom&oldid=1899525 »\nDernière modification le 5 Ebr 2021, à 14:00\nKemmoù diwezhañ degaset d'ar bajenn-mañ d'an 5 Ebr 2021, da 14:00.


Alemanned - Wikipedia\nUnan eus ar pobloù german e oa an Alemanned (Alamanni pe Alemanni). O vevañ e oant e traoñienn ar stêr Main en IIIe kantved, pa voe graet anv anezho evit ar wech kentañ e skridoù latin. Talvezout a rae o anv, savet diwar ar gerioù germanek "all men", kement hag an "holl bobloù", ar pezh a dalvez moarvat e oa anezho ur strollad pobloù mesket.\n1 Brezelioù gant ar Romaned\n2 Alemanned ha Franked\nBrezelioù gant ar RomanedAozañ\nE-pad pell e voe an Alemanned o vrezeliañ a-enep an Impalaeriezh roman.\nE 268 ez ejont war-zu Raetia, Galia ha hanternoz Italia, peogwir e oa bet tennet kalz a soudarded roman eus harzoù an Impalaeriezh er broioù-se da vont da vrezeliañ a-enep ar C’hoted. Freuz ha reuz a voe graet ganto e Galia. Kontañ a ra Gregor a Deurgn, en e Historia Francorum, e oa bodet an Alemanned dindan ren o roue Chrocus hag e voe freuzet Galia a-bezh ganto ha distrujet an holl demploù a oa bet savet gwechall. Setu penaos e tisplege kempredidi Gregor, er VIvet kantved, ar rivinoù a c’hoarveze ganto gwelet en-dro dezho : evito e oa bet graet ar freuz-se gant argadegoù an Alemanned. En 298 e voe trec'h Constantius Chlorus war an Alemanned o devoa treuzet ar Roen adarre hag a lakae freuz ha reuz e reter Galia hag o devoa lakaet seziz war Andemantunnum (Langres).\nUr wech trec’h war ar C’hoted, an Impalaer roman Gallienus a zeuas a-benn da lakaat an Alemanned da baouez. An Impalaer a zeuas war e lerc’h, Claudius II Gothicus, a oa bet trec’h da vat war ar Wizigoted, a roas lamm d’an Alemanned en hanternoz Italia. Rankout a rejont distreiñ d’o bro orin.\nEr c’hantved war-lerc’h e voe taget an Impalaeriezh meur a wech gant an Alemanned. E miz Genver 366 e voe treuzet ganto ar stêr Roen, a oa skornet, da glask aloubiñ an Impalaeriezh roman.\nE 406 e voe treuzet ar Roen ganto adarre. Aloubiñ a rejont takadoù bras hag en em ziazezañ eno, er pezh zo bremañ Elzas ha Suis. Drastet e voe ul lodenn vras eus Galia ha merzheriet e voe ar Gristenien ganto, da-laras Gregor a Deurgn.\nAlemanned ha FrankedAozañ\nRouantelezh an Alemanned, etre Strassburg hag Augsburg, a badas betek 496. Da neuze e voe aloubet gant Franked Hlodwig Iañ ha dont a reas da vezañ ul lodenn eus bro ar Franked, renet gant un dug frank.\nDre feur-emglev Verdun e 843 e voe rannet impalaeriezh Loeiz an Deol, mab Karl Veur, etre e dri mab. Dont a reas an dugelezh-se da vezañ ul lodenn eus rouantelezh ar reter, rouantelezh Loeiz ar German. Un dugelezh emren e chomas memes tra, e-barzh an Impalaeriezh Santel Roman, betek 1268.\nbro an Alemanned ha Burgondia uhel en Xvet kantved\nKristenaet e voe an Alemanned, da vare ar Verovingidi (etre ar VIvet kantved hag an VIIIvet kantved). Avielet e voent gant menec’h deuet eus Iwerzhon, evel Sant Koulman pe e ziskibl Sant Gall, en deus lezet e anv da ganton Sankt Gallen e Suis. E-pad ur pennad e voe dalc’het o boazioù kozh ganto, e-kichen o relijion nevez. Hag en traezoù arz graet ganto e weler, mesk ha mesk, arouezioù kristen hag al loened azeulet ganto gwechall.\nE 585, war a seblant, e Konstanz, e voe savet an eskopti kentañ en o bro.\nPaouez a reas bro an Alemanned da vezañ ur vro diouti hec’h-unan pa voe aloubet gant ar Franked. Chom a reas disheñvel diouzh ar broioù all tro-dro e-pad pell koulskoude. Hiziv an deiz he deus dalc’het un tamm personelezh disheñvel ivez. Eno e komzer rannyezhoù alemannek, e Baden-Württemberg (Alamagn), e kornôg Bavaria (Alamagn), e Vorarlberg (Aostria), e Suis hag en Elzas.\nTra ma leze ar "Franked" o anv gant Frañs ha gant Franken (en Alamagn), e chome anv an "Alemanned" da envel ar bobl a reer anezho bremañ Alamaned e brezhoneg, Allemands e galleg pe Alemánes e spagnoleg.\nAdtapet diwar « https://br.wikipedia.org/w/index.php?title=Alemanned&oldid=1805272 »\nDernière modification le 8 Gwe 2018, à 20:18\nKemmoù diwezhañ degaset d'ar bajenn-mañ d'an 8 Gwe 2018, da 20:18.


Setif - Wikipedia\nKêr Setif gwelet eus an oabl\nLec'hiadur en Aljeria\nSetif (سطيف en arabeg) zo ur gêr en Aljeria, lec'hiet 365 km er reter-izel Aljer ha 130 km er c'hornôg-izel eus Konstantin.\n2 D'ar Meurzh 8 a viz Mae 1945\n3 Gevellerezh ha kevelerezh\nAn trede sonerezh karet gant an dud evit festoù aljerian, ar « stafi », « ar rai », hag ar sonerezh kabil diazezet eo war un ton orin eus Constantine, ar sonerezh a zo bremañ e pep fest giz ar Maghreb.\nD'ar Meurzh 8 a viz Mae 1945[kemmañ | kemmañ ar vammenn]\nLazhadeg e Setif. Kroget eo bet al lazhadeg gant ur poliser en devoa lazhet ur skout yaouank musulman, gant banniel Aljeria e oa ha huchet en devoa « l'Algérie libre et independante ». Lazhet eo bet gant ur poliser. Neuze e oa kroget an emgann etre ar vanifesterien vusulman hag ar poliser, ha setu e gwirionez krog brezel dieubidigezh Aljeria. Bet ez eus ouzhpenn da 22 000 den gloazet ha 45 000 lazhet e-kerzh darvoudoù Setif.\nAdalek 8 eur mintin, e oa un engroes a dud, war-dro 10 000 den, a oa staliet dirak moskeenn an ti-gar. Difeuls ha hep arm ebet, e kane ar vanifesterien luganoù peoc'h ha frankiz.\nEn ur gwelet ur banniel Aljerian gwer ha gwenn a oa bet difarlet war an hent, e oa deuet ar boliserien da dagañ an engroez a dud evit laerezh ar banniel. Maer ar gêr a c'houlennas chom hep tennañ. Met aze eo kroget holl pa dennas un enseller o lazhañ paotr e vanniel. Gant-se e krogas an holl da tennañ. Goude bezañ bet lazhet an den gant e vanniel, an holl Aljerianed o doa respontet gant tennoù, evit en em zifenn, ha lazhet o doa meur a Europad. Met ne blij ket se d'ar C'hallaoued : kalz a dud a zo bet lazhet er straedoù hag er c'harterioù etre an div gêr bouezus. Lavaret eo bet gant ar gazetenn c'hall e oa un darvoudenn aozet graet gant sponterien Aljeria.\nE-pad ur sizhunvezh, arme Bro-C'hall, sikouret gant kirri-nij ha kirri-arsailh, a oa dirollet war boblañs ar vro en ur lazhañ en dizenor. Gant fulor an Aljerianed, ar gouarnamant gall a respontas en ur gas holl nerzh ar boliserien, archerien, an arme, memes ar CRSed, an harzhlammerien, hag ar warded-bro, da fuzuillañ an Aljerianed eus forzh peseurt oad, zoken ar re dizifenn.\nBez' e vo war-dro kant Europad lazhet ha kemend-all gloazet. Pennoù bras Bro-C'hall o deus lavaret e oa bet lazhet 1165 Aljerian ; gwazadurioù-kuzh an Amerikaned en Alje e 1945 o deus kontet 17 000 marv ha 20 000 gloazet ; hag ar gouarnamant aljerian a lavar e voe 45 000 den lazhet. An istorourien c'hall a gont etre 6 000 ha 8 000. Ober a ra miliadoù a Aljerianed lazhet memes tra.\nGevellerezh ha kevelerezh[kemmañ | kemmañ ar vammenn]\nAl Ahmadi (Koweit)\nMedina (Arabia Saoudat)\nDubai (Emirelezhioù Arab Unanet)\nMahfoud Kaddache, Il y a trente ans le 8 mai 1945, Edition du Centenaire, Pariz, 1975\nAdtapet diwar « https://br.wikipedia.org/w/index.php?title=Setif&oldid=1911170 »\nKemmoù diwezhañ degaset d'ar bajenn-mañ d'an 17 Gwe 2021, da 20:17.


Pajenn:Perrot - Bue ar Zent.djvu/551 - Wikimammenn\nPajenn:Perrot - Bue ar Zent.djvu/551\nrelegou sant stephan\nlerc’h ec’h ee d’an iliz evit hon mallozi en kichen men-font ar vadeziant, p’en em gavas ganti eur eontr d’imp a lavaras d’ezi teuler he malloz warnomp holl, p’eo gwir hini ac’hanomp ne oa savet evit he difenn. Senti a reas outan, ha warnomp hon dek e tôlas he malloz. Kerkent, hon breur henan a gouezas ar grenerez warnan, hag an eil goude egile omp bet skoet gant ar memes klenved. Hon mamm, kollet ganti he fenn, a zo en em grouget, ha ni, abaoue, a zo tec’het gant ar vez eus an eil tu d’egile, o klask pareans. Ma c’hoar Palladi ha me a zo bet kemennet d’imp, a beurz Doue, e kavjemp aman ar pare. Ha setu me pareet, mes ma c’hoar !... » Hag e pedas ar bobl da drugarekât Doue ha sant Stephan a-unan gantan, ha da derc’hel gant o fedennou evit e c’hoar. An eskob, war al lec’h, a bedas a-unan gant ar bobl. Ar plac’h yaouank o vezan êt, hi ive, betek ôter ar relegou, a deuas ar c’housked d’ezi hag a zihunas pare evel he breur .\nLagad Doue a heuilh relegou e zent. Ne vezo ket kollet eur c’hreunen boultren aneze.\nBennoz an tad hag ar vamm a zav an tiegeziou. Malloz an tad hag ar vamm o laka da gouezan en o foull.\nDominik a deuas er bed er Spagn, er bla 1170. E vamm Jann d’Aza, eur zantez he-unan, a lakas he holl aked evit trei, pa oa c’hoaz yaouank, e spered war-zu Doue. Deski a reas d’ezan, dreist-oll, karet ar Werc’hez ; ha devosion ar c’hrouadur a yeas kement da galon Mamm Doue, ma plijas ganti en em ziskouez alïes, ha deski d’ezan an doare da lavaret ar Rozera. Divezatoc’h, ar beden-ze a vezo e wellan benveg evit konvertisan an heretiked.\nD’an oad a bevarzek vla, e gerent hen c’hasas da skol-veur Palenzia. Eno e labouras, hag eno e teuas da vezan desket\n↑ Sant Augustin. Kêr Doue. XXIIet kevren.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/551&oldid=140834 »


Komzet ez eus bet gresianeg e Ledenez ar Balkanoù adalek an eil milved kent Jezuz-Krist evel m'eo bet lakaet war wel pa oa bet diskoachet tablezennoù al Linenneg B eus 1500 kent Jezuz-Krist. Koulskoude n'eus ket liamm ebet etre al Linneneg B hag al lizherenneg c'hresian hag hemañ a zeu eus al lizherenneg fenikian, doare-skrivañ an abjad (war-dro 1000 kent Jezuz-Krist). N'eus ket bet kalz a cheñchamant abaoe.\nGresianeg mikenat, yezh ar sevenadur mikenat a weler skrivet gant al Linennek B\nGresianeg hellenistel (gresianeg ar c'hoine pe ar c'hoine a vez graet anezhañ ivez - koine = "boutin"). Ur yezh c'hresianek boutin hag etrebroadel, an hini kentañ a zo bet, hag a zo deuet eus teuziadur an atikeg, rannyezh Aten gant rannyezhoù all. Deroù ar yezh voutin a c'heller adkavout diwar heñchadurioù armeoù Aleksandr Veur hag emdroadur an tiriadoù en deus aloubet. Pa renas ar sevenadur hellenistel en rn niver brasoc'h a vroioù e veze komzet ar c'hoine eus an Egipt betek harzoù an Indez.\nGoude trec'h ar Romaned war Vro-C'hres e renas an divyezhegezh e Roma hag e meur a diriadoù an Impalaeriezh roman. Ar gresianeg boutin a zeuas da vezañ un eil yezh nann-ofisiel a gomze meur a zen, uhel pe izel, pe evel yezh kentañ pe evel eil yezh. Liammet eo ar gresianeg boutin gant deroù ar Gristeniezh peogwir eo bet skrivet an Testamant nevez gantañ hag e seblant e prezege an Abostoled e gresianeg, darn anezho gant un anv gresianeg (Kephas (Pêr), Mazias, Taddeos). Anvioù all a vez roet d'ar yezh hellenistel : rannyezh Aleksandria, gresianeg goude-klasel ha gresianeg an Testamant nevez ivez.\nur c'hendalc'h d'ar c'hoine eo bet ar yezh ofisiel ha vernakular a veze komzet en Impalaeriezh Bizantion e-pad ar Grennamzer. Anvet e vez gresianeg Bizantion ivez.\nGresianeg modern: Emdroad ar gresianeg modern diwar ar gresianeg boutin a c'hell bezañ adkavet adalek deroù ar Grennamzer.\nAdtapet diwar « https://br.wikipedia.org/w/index.php?title=Gresianeg&oldid=1854912 »\nDernière modification le 7 Du 2019, à 06:34


Madison (toullgorferezh) - Wikipedia\nUn doare toullgorferezh eo ar Madison ma vez staliet un bravig, peurliesañ ur walennig er c'hroc'hen penn a-raok ar gouzoug.\nUn toullkorfadur war-c'horre an hini eo hag ar bep aliesñ e vez distaolet gant ar c'horf. Hir e pad ar maread-pareañ, hag alies a-walc'h ne deu ket a-benn da bareañ morse da vat. Ouzhpenn, pa ne deu ket a-benn da beurbareañ ar gloazadur e c'hell leuskel war-lerc'h ur gleizenn c'hrevus pe c'hrevusoc'h ur wezh distaolet gant ar c'horf.\nUn doare toullkorferezh a-vremañ an hini eo, dres evel an darn vrasañ eus an toullkorfadurioù war-c'horre all. Dont a ra anv an toullgorfadur-mañ diwar ar fed m oa deuet da vezañ brudet gant un aktourez pornografiezh, Madison Stone hec'h anv, bet gwisket an toullgorfadur-mañ ganti.\nAdtapet diwar « https://br.wikipedia.org/w/index.php?title=Madison_(toullgorferezh)&oldid=1474792 »